Forslag til RÅDETS FORORDNING om eksport og import af farlige kemikalier

(forelagt af Kommissionen)

BEGRUNDELSE

1. Indledning

Rotterdam-konventionen om anvendelse af proceduren for forudgående informeret samtykke (Prior Informed Consent - PIC) for visse farlige kemikalier og pesticider i international handel blev indgået i 1998. Det Europæiske Fællesskab undertegnede konventionen den 11. september 1998. Den træder i kraft 90 dage efter deponeringen af det 50. ratifikations-, accept-, godkendelses- eller tiltrædelsesinstrument.

Formålet med den her foreslåede forordning er at gennemføre konventionens bestemmelser i Fællesskabet. Sideløbende med nærværende forslag forelægges et separat forslag til Rådets afgørelse om Fællesskabets ratifikation af konventionen.

2. Konventionen

Konventionen er et vigtigt skridt i retning af bedre international regulering af farlige stoffer. Målet med konventionen er at styrke ansvarsdelingen og samarbejdet mellem parterne i den internationale handel med disse kemikalier og dermed beskytte sundhed og miljø mod potentielle skader og bidrage til en miljøforsvarlig anvendelse af stofferne.

Konventionen er hovedsagelig baseret på de ikke-bindende bestemmelser i De Forenede Nationers miljøprograms (UNEP) Londonretningslinjer for udveksling af oplysninger om kemikalier i international handel, som ændret i 1989, og på Levnedsmiddel- og Landbrugsorganisationens (FAO) internationale adfærdskode for distribution og anvendelse af pesticider (som ændret i 1990). Med disse bestemmelser blev der indført en frivillig PIC-procedure, som allerede anvendes af mere end 160 lande på frivillig basis. Det Europæiske Fællesskab har deltaget i disse ordninger og har gennem Rådets forordning (EØF) nr. 2455/92 (se nedenfor) gjort den frivillige procedure juridisk bindende. I overens stemmelse med den resolution om overgangsbestemmelser, som ministerkonferencen vedtog i september 1998, da konventionen blev åbnet for undertegnelse, er de tidligere frivillige procedurer, med de nødvendige ændringer, blevet indordnet i de nævnte overgangs bestemmelser, således at konventionens regler kan anvendes frivilligt forud for konventionens ikrafttræden. Det Europæiske Fællesskab deltager fuldt ud i denne overgangsordning.

Konventionen omfatter kemiske stoffer (ublandede eller i en blanding eller et præparat) i form af pesticider (herunder meget farlige pesticidformuleringer) og industrikemikalier, som af sundheds- eller miljømæssige årsager er blevet forbudt eller underkastet strenge restriktioner ved et definitivt reguleringsindgreb. Visse grupper af kemikalier, som f.eks. radioaktive stoffer, lægemidler, fødevarer og tilsætningsstoffer til fødevarer, er undtaget fra konventionen. Undtaget er også kemikalier i små mængder, der skal anvendes i forsknings- eller analyseøjemed, eller af enkeltpersoner til vedkommendes eget personlige brug.

Det grundlæggende princip i konventionen er, at eksport af et kemikalie, der er forbudt eller underkastet strenge restriktioner, og som er opført i konventionens bilag III, kun kan finde sted med den importerende parts forudgående informerede samtykke (PIC). Konventionen indeholder en procedure for indhentning af oplysninger om og kundgørelse af importlandenes beslutninger om, hvorvidt de ønsker at modtage fremtidige forsendelser af et givet kemikalie, og til sikring af, at disse beslutninger respekteres af eksportlandene. For tiden er 31 kemikalier omfattet af PIC-proceduren. Konventionen indeholder endvidere en ordning for opførelse af yderligere stoffer på grundlag af nærmere anførte kriterier.

For at inddrage et kemikalie i processen skal parterne anmelde sekretariatet alle definitive reguleringsindgreb, hvorved et kemikalie, der er omfattet af konventionen, forbydes eller underkastes strenge restriktioner. Når anmeldelser fra mindst to parter henhørende til to forskellige geografiske regioner som defineret af konventionens partskonference er forelagt sekretariatet, vil oplysningerne blive vurderet af et hjælpeorgan, Kemikalieundersøgelses komitéen (CRC), som består af regeringsudpegede eksperter inden for kemikaliehåndtering. Hvis de relevante kriterier er opfyldt, udarbejder CRC et udkast til en beslutningsvejledning og henstiller til CoP, at kemikaliet underkastes PIC-proceduren. Derefter afgør CoP, om kemikaliet skal underkastes PIC-proceduren eller ej. Dernæst rundsendes beslutnings vejledningen til alle parterne med de oplysninger, de behøver for at træffe en kvalificeret beslutning om, hvorvidt de vil godkende eller nægte import eller tillade import på visse vilkår. Hver sjette måned underretter sekretariatet alle parterne om de svar, det har modtaget (de såkaldte "PIC-cirkulærer"). De eksporterende parter skal sikre, at deres eksportører retter sig efter sådanne importbeslutninger.

Konventionens anden grundpille er bestemmelserne om udveksling af oplysninger mellem parterne om potentielt farlige kemikalier, som kan eksporteres eller importeres.

Den vigtigste bestemmelse i denne forbindelse er kravet om, at en part, der har planer om at eksportere et kemikalie, som er forbudt eller underkastet strenge anvendelsesrestriktioner på partens eget territorium, skal meddele den importerende part, at den pågældende eksport vil finde sted. Dette skal gøres inden den første forsendelse af kemikaliet og derefter hvert år (den såkaldte "eksportanmeldelsesprocedure"), indtil kemikaliet underkastes PIC-proceduren og den importerende part har afgivet et svar vedrørende import af kemikaliet, som er blevet rundsendt til parterne. Derudover skal den eksporterende part kræve, at eksport af kemikalier, der er underkastet PIC-proceduren, underlægges krav om mærkning, hvoraf eventuelle risici eller farer for sundhed og miljø tydeligt fremgår. Der kan også pålægges lignende krav i forbindelse med eksport af andre kemikalier, som er forbudt eller underkastet strenge restriktioner på partens eget territorium.

Konventionen indeholder også bestemmelser om teknisk bistand mellem parterne. Parter med mere avancerede programmer for regulering af kemikalier bør yde teknisk bistand, herunder uddannelse, til andre parter, f.eks. udviklingslande, for at hjælpe dem med at udvikle deres infrastruktur og kapacitet til håndtering af kemikalier.

Den 1. september 2001 havde 73 parter undertegnet konventionen og 16 parter ratificeret den. Efter de nuværende beregninger ventes konventionen af træde i kraft inden udgangen af 2003.

3. Gældende fællesskabsbestemmelser

De nuværende fællesskabsbestemmelser om eksport og import af visse farlige kemikalier findes i Rådets forordning (EØF) nr. 2455/92 [1], senest ændret ved Kommissionens forordning (EF) 2247/98 [2], i det følgende benævnt forordning (EØF) nr. 2455/92.

[1] EFT L 251 af 29.8.1992, s. 13.

[2] EFT L 282 af 20.10.1998, s. 12.

Forordning (EØF) nr. 2455/92 har tre hovedmål:

- at anvende et fælles eksportanmeldelsessystem for eksport til tredjelande af kemikalier, som på grund af deres sundheds- og miljøvirkninger er forbudt eller underkastet strenge restriktioner i Fællesskabet (dette er baseret på en enkelt anmeldelse til importlandet, der følges af en ordning med eksportreferencenumre, som skal ledsage den første og eventuelle efterfølgende forsendelser)

- at gøre UNEP/FAO's frivillige PIC-procedure for import fra og eksport til tredjelande af kemikalier, der er underkastet PIC-ordningen, obligatorisk i Fællesskabet

- at sikre, at farlige kemikalier og præparater, der eksporteres til tredjelande, opfylder de samme mærknings- og emballeringskrav som i Fællesskabet.

4. Foregribelse af nogle af konventionens bestemmelser

CEFIC (European Chemical Industry Council) og FECC (European Association of Chemical Distributors) har taget ensidigt initiativ til at anvende nogle af konventionens bestemmelser på et frivilligt grundlag inden konventionens ikrafttræden. I henhold til dette initiativ skal konventionens regler om eksportanmeldelse gennemføres med visse tilpasninger. Dette tilsagn berører ikke bestemmelserne i forordning (EØF) nr. 2455/92 og vil ophøre, når den nye forordning træder i kraft.

De frivillige ordninger trådte i kraft den 1. april 2001.

5. Foreslåede nye regler

Årsager og mål

Den foreslåede rådsforordning skal gennemføre konventionen og afløse Rådets forordning (EØF) nr. 2455/92, som skal ophæves.

Eftersom sidstnævnte forordning allerede gennemfører mange af konventionens principper på et obligatorisk grundlag, vil der ikke blive behov for betydelige ændringer i de nuværende ordninger.

Nogle ændringer kræves der imidlertid som følge af konventionens strengere bestemmelser, f.eks. vedrørende tidspunktet for og hyppigheden af eksportanmeldelser og omfanget af de oplysninger, der kræves. Den nye rådsforordning skal endvidere indeholde passende bestemmelser om teknisk bistand med kapacitetsopbygning, i overensstemmelse med de forpligtelser, konventionen pålægger parter, som har mere avancerede programmer for regulering og håndtering af kemikalier.

Den nye forordning indeholder bestemmelser om obligatorisk gennemførelse af konventionens overgangsordninger, som først bliver endelige, når konventionen træder i kraft. Forordningen giver også mulighed for, at nogle af disse ordninger, efter konventionens ikrafttræden, fortsat kan anvendes over for lande, der ikke er parter i konventionen.

Samtidig går den foreslåede nye rådsforordning videre end konventionens bestemmelser. Efter Kommissionens opfattelse er det nødvendigt at bevare eller skærpe nogle af bestemmelserne i den gældende forordning, så det miljø- og sundhedsbeskyttelsesniveau i importlandene, som de nuværende bestemmelser sikrer, ikke sænkes. Konventionens artikel 15, stk. 4, giver parterne ret til at træffe strengere foranstaltninger end fastsat i konventionen, forudsat at disse foranstaltninger er forenelige med konventionen og i overensstemmelse med international ret.

Den strengere tilgang, Kommissionen foreslår, gælder navnlig bestemmelsernes anvendelsesområde, som får virkninger for fællesskabseksportanmeldelser, der fremsendes direkte til tredjelande. F.eks. bør der således fortsat være en særlig kategori for farlige kemikalier, der er forbudt eller underkastet strenge restriktioner til ikke-erhvervsmæssig brug. Dette skal ikke blot gælde kemikalier, men også præparater, der indeholder sådanne kemikalier, hvis tilstedeværelsen heraf ville betyde, at præparatet skulle mærkes i henhold til Fællesskabets lovgivning. Der bør derudover findes eksportanmeldelser for artikler, der indeholder visse kemikalier i en ureageret tilstand, hvor de kunne frigives ved anvendelse eller bortskaffelse.

For at undgå, at importlande modtager kemikalier, som er forbudt eller underkastet strenge restriktioner i konventionens forstand, og som de ikke ønsker at få, blot fordi de ikke har reageret på en eksportanmeldelse eller et importsvar i henhold til den internationale PIC-procedure, synes det endvidere at være hensigtsmæssigt at kræve, at eksportøren indhenter importlandets udtrykkelige samtykke, inden disse kemikalier eksporteres. For visse særlig betænkelige kemikalier og artikler, hvis anvendelse er forbudt i Fællesskabet, og som ikke alle nødvendigvis er omfattet af forordningens procedurer for eksportanmeldelse og udtrykkeligt samtykke, bør eksport forbydes fuldstændigt.

Endvidere er det hensigtsmæssigt, at de nuværende bestemmelser om eksportanmeldelser for kemikalier, der er forbudt eller underkastet strenge restriktioner, såvel som bestemmelserne om emballage og mærkning for alle eksporterede farlige kemikalier fortsat finder anvendelse på eksport til alle importlande, uanset om de bliver parter i konventionen eller ej, idet bestemmelserne i nødvendigt omfang tilpasses efter konventionens bestemmelser og andre forhold. På lignende vis forekommer det rigtigt og hensigtsmæssigt, at Fællesskabet bør udvide konventionens bestemmelser om informationsudveksling og teknisk bistand til alle lande, navnlig for at sætte dem i stand til at gennemføre konventionen.

Med denne holdning slår Fællesskabet endnu engang fast, at det ønsker at sikre passende kontrol i handlen med og anvendelsen af farlige kemikalier på globalt plan, ud fra princippet om, at det bør bidrage til at beskytte sundhed og miljø både i og uden for Fællesskabet.

Retsgrundlag

Selv om konventionen tjener flere formål, har et af de centrale mål og flere af de centrale bestemmelser tilknytning til regler og procedurer for import og eksport af visse farlige kemikalier. Den nye forordning er derfor baseret på traktatens artikel 133 (vedrørende den fælles handelspolitik). Den nye forordning er relevant for det europæiske økonomiske samarbejde (EØS).

6. Forordningens indhold

Som anført ovenfor, vil den nye forordning ophæve og afløse Rådets forordning (EØF) nr. 2455/92 i dens helhed. Det skal imidlertid ikke glemmes, at mange af bestemmelserne bygger på bestemmelserne i sidstnævnte forordning eller tilpasninger heraf.

Nedenfor følger en kort gennemgang af indholdet i den nye forordning.

Artikel 1

I denne artikel skitseres målene med forordningen, som er i tråd med de overordnede mål i konventionen.

Artikel 2

I artikel 2 skitseres forordningens anvendelsesområde og det angives, hvilke former for kemikalier, i form af stoffer eller præparater, der er underkastet eller undtaget fra forordningen. Forordningen omfatter visse farlige kemikalier, som er underkastet konventionens procedure for forudgående informeret samtykke, visse kemikalier, der er forbudt eller underkastet strenge restriktioner i Fællesskabet, samt emballage og mærkning af alle eksporterede kemikalier. Undtagelserne er stort set de samme som for konventionens vedkommende, med visse præciseringer, der tager hensyn til Fællesskabets lovgivning på området.

Den vigtigste forskel fra konventionen vedrører lægemidler til mennesker og dyr, hvor det ikke synes at være hensigtsmæssigt at undtage alle lægemidler, eftersom nogle lægemidler (som f.eks. desinficerende midler, parasitmidler og andre biocider) vil kunne falde ind under definitionen på pesticider som fastsat i FAO's adfærdskodeks (der i det store og hele kan betragtes som den standarddefinition, der skal anvendes ved gennemførelsen af konventionen, da denne ikke indeholder nogen definition på pesticider). Heller ikke konventionens undtagelse af kemikalier, der importeres af enkeltpersoner til eget forbrug, er bevaret, da det er vanskeligt at se, hvordan denne bestemmelse kan håndhæves effektivt.

Artikel 3

Artikel 3 indeholder de definitioner, der anvendes med henblik på forordningen, herunder visse definitioner fra konventionen, med de fornødne ændringer. De vigtigste ændringer er som følger.

Konventionen opererer kun med to kategorier af kemikalier: pesticider (herunder meget farlige pesticidformuleringer) og industrikemikalier. Af hensyn til større åbenhed og gennemsigtighed synes det imidlertid at være hensigtsmæssigt at differentiere yderligere i forordningen ved at opdele disse to kategorier i yderligere underkategorier. Det foreslås derfor, at pesticidkategorien opdeles i to underkategorier: plantebeskyttelsesmidler og andre, herunder biocider. Denne skelnen stemmer overens med, at der er forskellige EF-forskrifter for de forskellige pesticidtyper. Det foreslås også, at industrikemikalier opdeles i to underkategorier: kemikalier til erhvervsmæssig anvendelse og kemikalier til privat anvendelse. Dette ville være i tråd med Rådets forordning (EØF) nr. 2455/92 og Fællesskabets forhandlingsposition i forhandlingerne om konventionen.

Denne yderligere opdeling i kategorier medfører, at flere kemikalier vil blive omfattet af den nye forordning, end hvis konventionens kategorier blev anvendt. Grunden hertil er, at et kemikalie, som i Fællesskabet er underkastet strenge restriktioner som plantebeskyttelses middel, ikke ville være omfattet af konventionens bestemmelser, hvis det pågældende kemikalie også i betydeligt omfang anvendes som biocid, da der ifølge konventionen kun er tale om "strenge restriktioner", når praktisk talt alle anvendelsesformål i hele pesticidkategorien er forbudt. Efter Kommissionens mening ville en sådan begrænsning være i strid med det grundlæggende formål, der er at beskytte menneskers sundhed og miljøet i importlandene. Det er af største betydning, at tredjelandene får flest mulige oplysninger om kemikalier, som har givet tilstrækkelig grund til bekymring til, at der er foretaget regulerende indgreb med henblik på at forbyde eller underkaste dem restriktioner i Fællesskabet.

I praksis betyder denne holdning, at der skal udarbejdes en eksportanmeldelse for alle kemikalier, som anses for at være forbudt eller underkastet strenge restriktioner i Fællesskabet i en af de ovenstående underkategorier, i forbindelse med eksport ud af Fællesskabet. Kommissionen mener imidlertid ikke, at det samme bør være tilfældet for PIC-anmeldelse, dvs. for anmeldelse af Fællesskabets reguleringsindgreb til PIC-sekretariatet med henblik på eventuel inddragelse af de pågældende kemikalier i den internationale PIC-procedure. Dette ville kunne skabe forvirring og gøre de vedtagne internationale ordninger vanskelige at gennemføre. Kun stoffer, som betragtes som forbudte eller underkastet strenge restriktioner i henhold til konventionen, vil blive anmeldt under konventionen.

Af tilsvarende grunde bør eksportanmeldelsesproceduren også udvides til at gælde kemikalier, der er omfattet af den internationale procedure, eftersom de per definition er farlige kemikalier, som importlandene bør advares mod, medmindre de allerede har givet deres samtykke til import.

Endvidere går den nye forordning videre end konventionen ved at tilføje begrebet "artikler", der indeholder visse kemikalier. Importlandene bør have besked om sundheds- eller miljøproblemerne ved færdige produkter, der indeholder kemikalier, som er blevet forbudt eller underkastet strenge restriktioner til disse anvendelser, navnlig når disse kemikalier vil kunne frigives ved anvendelse eller bortskaffelse. Dog ville en udvidelse af anvendelsesområdet for alle forordningens bestemmelser til at omfatte enhver artikel af denne art være meget vanskelig at administrere og ville kunne skabe forvirring for eksportører og andre lande. Det foreslås derfor kun at udvide eksportanmeldelsesproceduren til at omfatte sådanne artikler, når de indeholder ureagerede kemikalier, som er blevet forbudt eller underkastet strenge restriktioner i Fællesskabet og er omfattet af den internationale PIC-procedure eller opfylder betingelserne for en PIC-anmeldelse fra Fællesskabets side. Når specifikke kemikalier indeholdt i artikler giver særligt store problemer, foreslås det, at disse ikke må eksporteres.

Artikel 4

Formuleringen af denne artikel vedrørende udpegede myndigheder er i tråd med konventionen. Den er stort set i overensstemmelse med den nugældende forordning og afspejler gængs praksis i Fællesskabet.

Artikel 5

Denne artikel vedrører Fællesskabets deltagelse i konventionen. Ligesom artikel 4 afspejler formuleringen den nugældende forordning og gængs praksis. Der er indført visse præciseringer vedrørende Kommissionens rolle i forhold til konventionen (for hvilken Kommissionen vil fungere som den fælles udpegede myndighed for Fællesskabet).

Artikel 6

Denne artikel definerer de kemikalier, som er underkastet eksportanmeldelseskrav, som opfylder betingelserne for PIC-anmeldelse og som er omfattet af den internationale PIC-procedure. Som anført ovenfor vil eksportanmeldelses proceduren gælde for alle kemikalier, som er forbudt eller underkastet strenge restriktioner af Fællesskabet i en eller flere anvendelseskategorier eller -underkategorier, og for alle kemikalier, der er omfattet af den internationale PIC-procedure. Disse kemikalier er opført i del 1 i bilag I til forordningen. PIC-anmeldelsesproceduren vil på den anden side blive begrænset til de kemikalier, som er forbudt eller underkastet strenge restriktioner af Fællesskabet for en eller flere anvendelseskategorier. Disse kemikalier vil blive opført i del 2 i bilag I. Endelig opføres kemikalier, der er omfattet af den internationale PIC-procedure (tidligere opført i bilag II til forordning (EØF) nr. 2455/92), i del 3 i bilag I. Af hensyn til større klarhed indeholder bilaget flere oplysninger end tidligere, og det vil blive offentliggjort på Internettet.

De vigtigste kilder til forbud eller strenge restriktioner mod kemikalier i EU er Rådets direktiv 76/769/EØF om begrænsning af markedsføring og anvendelse af visse farlige stoffer og præparater og Rådets direktiv 79/117/EØF om forbud mod markedsføring og anvendelse af plantebeskyttelsesmidler indeholdende visse virksomme stoffer. Begge er ofte blevet ændret med henblik på at indføre nye kontrolforanstaltninger over for farlige kemikalier. Af anden relevant lovgivning kan nævnes Rådets direktiv 91/414/EØF om markedsføring af plantebeskyttelsesmidler og Europa-Parlamentets og Rådets direktiv 98/8/EF om markedsføring af biocidholdige produkter.

Artikel 7

Artikel 7 opstiller den eksportanmeldelsesprocedure, der skal følges, herunder tidsfristerne herfor. Den er baseret på de tilsvarende bestemmelser i forordning (EØF) nr. 2455/92 og tilpasset efter konventionens bestemmelser. Proceduren gælder for eksport af farlige kemikalier, som anses for at være forbudt eller underkastet strenge restriktioner i Fællesskabet i en hvilken som helst anvendelseskategori eller -underkategori, og for alle kemikalier, der er omfattet af den internationale PIC-procedure, uanset om importlandet er part i konventionen eller ej. Disse kemikalier vil blive opført i del 1 i bilag I til den nye forordning. Anmeldelsen skal indeholde de oplysninger, der kræves i bilag III til den nye forordning. Kommissionen vil stå for videresendelsen af anmeldelserne til importlandene.

Den vigtigste ændring i forhold til forordning (EØF) nr. 2455/92 er overgangen fra en ordning med krav om eksportanmeldelse inden den første eksport af et kemikalie til et land til en ordning, hvor der kræves en eksportanmeldelse fra hver eksportør før den første eksport af et kemikalie hvert år. Dette går videre end kravene i konventionen, som kun kræver årlige eksportanmeldelser fra hver enkelt part. Til importlandet vil Kommissionen imidlertid kun videresende eksportanmeldelsen fra den første eksportør af kemikaliet hvert år. Importlandet vil kun på anmodning få tilsendt yderligere oplysninger om andre eksportører. Endvidere vil det ikke længere være nødvendigt at tildele eksportreferencenumre og anvende dem for hver efterfølgende eksport, som fastsat i forordning (EØF) nr. 2455/92. Den nye ordning, som allerede er foregrebet i FECC's og CEFIC's frivillige tilsagn (omtalt ovenfor), vil derfor resultere i en enklere og mere strømlinet procedure.

Der vil blive oprettet et centraliseret register over anmeldelser på Kommissionens EDEXIM database, og disse oplysninger vil blive offentliggjort på Internettet (oplysninger om de individuelle eksportører vil ikke blive offentliggjort).

Den udpegede nationale myndighed i den pågældende medlemsstat kan fravige kravet om anmeldelse af eksporten, hvis denne sker i forbindelse med en nødsituation, hvor en forsinkelse vil kunne betyde fare for menneskers sundhed eller miljøet i indførselslandet.

I artiklen fastsættes også, under hvilke omstændigheder forpligtelsen til at indgive eksportanmeldelser ophører, f.eks. hvis kemikaliet opføres i konventionens bilag III og således er omfattet af den internationale PIC-procedure, og importparten i konventionen har afgivet et importsvar (medmindre andet er angivet i importsvaret).

Endelig giver denne artikel medlemsstaterne mulighed for at opkræve et administrativt gebyr til dækning af deres omkostninger ved administration af eksportanmeldelsesproceduren. Dette er en ny bestemmelse, som ikke findes hverken i forordning (EØF) nr. 2455/92 eller i konventionen. Den ligger dog helt på linje med den valgte fremgangsmåde i Fællesskabets øvrige kemikalielovgivning.

Artikel 8

Denne artikel omhandler proceduren for behandling af eksportanmeldelser fra tredjelande og er stort set i tråd med de tilsvarende bestemmelser i forordning (EØF) nr. 2455/92. Kommissionen påtager sig den centrale opgave med at offentliggøre oplysningerne på sin database og på anmodning videresende materialet til medlemsstaterne.

Artikel 9

Med artikel 9 indføres nye bestemmelser med krav om regelmæssige rapporter om mængderne af eksporterede kemikalier. Navnlig skal eksportørerne forelægge medlems staterne årlige rapporter om de mængder, de har eksporteret til de enkelte bestemmelseslande, og oplysninger om de importører, som modtager forsendelserne. Dette krav går videre end konventionen, men indgår allerede i industriens frivillige tilsagn. Herudover vil Fællesskabets importører også blive pålagt at oplyse om de kemikalier, de har importeret i Fællesskabet.

På grundlag af oplysningerne fra eksportørerne udarbejder medlemsstaterne en samlet rapport på nationalt plan i overensstemmelse med bilag IV til den nye forordning. Denne rapport skal forelægges Kommissionen. Den vil på sin side sammenfatte oplysningerne på EU-plan og offentliggøre en ikke-fortrolig udgave heraf.

Efter Kommissionens opfattelse vil disse rapporteringsordninger forbedre gennem skueligheden og gøre overvågning og kontrol mere effektiv. De vil også gøre det nemmere at vurdere systemets virkning og effektivitet. Endvidere vil rapporterne gøre det nemmere at give importlandene eventuelle oplysninger, de måtte behøve for at vurdere, hvilke foranstaltninger de bør træffe, samtidig med at kommercielt fortrolige oplysninger beskyttes.

Artikel 10

Denne artikel indeholder bestemmelserne om deltagelse i den internationale anmeldelse af eksport af kemikalier, der er forbudt eller underkastet strenge restriktioner i henhold til konventionen, den såkaldte PIC-anmeldelsesprocedure. Disse bestemmelser er i hovedsagen baseret på de tilsvarende bestemmelser i forordning (EØF) nr. 2455/92, idet der også tages hensyn til konventionens bestemmelser.

Hvis et kemikalie opfylder betingelserne for PIC-anmeldelse, fordi det er blevet forbudt eller underkastet strenge restriktioner i Fællesskabet i en eller flere af konventionens anvend elseskategorier, skal Kommissionen meddele konventionens sekretariat Fællesskabets definitive reguleringsindgreb over for det pågældende kemikalie, med de oplysninger, der kræves i bilag II til den nye forordning. Disse kemikalier vil blive opført både i del 1 og i del 2 i bilag I til den nye forordning.

Hvad angår meddelelse af oplysninger om reguleringsindgreb, der er indført af andre parter i konventionen, indeholder artiklen bestemmelser om, at oplysningerne skal vurderes og eventuelle nødvendige foranstaltninger træffes i henhold til de relevante fællesskabs forskrifter.

Artikel 11

I denne artikel er det fastsat, at når et kemikalie er forbudt eller underkastet strenge anvendelsesrestriktioner i Fællesskabet og bliver underkastet eksportanmeldelsesproceduren i artikel 7, men ikke opfylder betingelserne for PIC-anmeldelse i henhold til artikel 10, underretter Kommissionen PIC-sekretariatet om det pågældende reguleringsindgreb i overensstemmelse med bestemmelserne om udveksling af oplysninger i konventionens artikel 14, stk. 1, litra c).

Artikel 12

Artikel 12 vedrører forpligtelserne i forbindelse med import af kemikalier. Artiklen opstiller navnlig proceduren for behandling af beslutningsvejledninger fra PIC-sekretariatet vedrørende kemikalier, der er underkastet den internationale PIC-procedure (opført i konventionens bilag III) og for vedtagelse af EU-importbeslutninger vedrørende de pågældende kemikalier. Artiklen er baseret på de tilsvarende bestemmelser i forordning (EØF) nr. 2455/92 og er tilpasset i lyset af konventionens bestemmelser og behovet for visse præciseringer. Også i denne sammenhæng vil Kommissionen spille den centrale rolle i samarbejdet med medlemsstaterne. For at opfylde konventionens tidsfrister for afgørelser foreslås det, at forskriftsudvalgsproceduren i artikel 24, stk. 2, anvendes.

Det er fastsat, at oplysningerne i beslutningsvejledningen om nødvendigt skal vurderes og eventuelle nødvendige foranstaltninger kan træffes i henhold til de relevante fællesskabsforskrifter.

Artikel 13

Denne artikel omhandler forpligtelser i forbindelse med eksport, bortset fra eksport anmeldelser. Den består af to hovedelementer.

Det første vedrører hovedsagelig procedurerne for kemikalier, der er underkastet den internationale PIC-procedure (opført i del 3 i forordningens bilag I), til sikring af, at importlandenes importbeslutninger respekteres. Disse procedurer er i det store og hele baseret på procedurerne i konventionen, dog med nogle strengere krav. Artiklen indeholder bestemmelser om åbenhed og informationsformidling fra Kommissionens og medlems staternes side for at sikre, at importbeslutningerne overholdes.

Konventionens såkaldte "status quo"-bestemmelser er dog ikke bibeholdt. Dette betyder, at hvis en part eller et andet land ikke giver sit udtrykkelige samtykke til import af et kemikalie, der er underkastet PIC-proceduren, må kemikaliet ikke eksporteres. Ligeledes må kemikalier, som er forbudt eller underkastet strenge restriktioner i Fællesskabet og opfylder betingelserne for en PIC-anmeldelsesprocedure, men som ikke er omfattet af den internationale PIC-procedure, ikke eksporteres uden importlandets udtrykkelige samtykke. Sådanne foranstaltninger bør kunne hjælpe til at sikre, at eksport ikke finder sted, blot fordi et importland ikke afgiver et importsvar eller på anden måde ikke reagerer på en eksport anmeldelse uanset grunden hertil.

Det andet element består af forpligtelser af mere generel art, som også går videre end de nuværende regler og konventionens bestemmelser. Hvert enkelt forbudt eller strengt reguleret kemikalie vil få tildelt en toldkode med henblik på at lette kontrollen i fabrikker og ved EU's grænser. I overensstemmelse med den nye forordning pålægges der desuden visse minimumsstandarder for holdbarheden af eksporterede kemikalier, renhedsspecifikationer for pesticider samt emballering og oplagring af pesticider og for disses stabilitet med henblik på at minimere risikoen ved brug i udviklingslandene.

Artikel 14

Med denne artikel udvides eksportanmeldelsesproceduren i artikel 7 til kemikalier, som er omfattet af den internationale PIC-procedure eller er forbudt eller underkastet strenge restriktioner i Fællesskabet og opfylder betingelserne for en PIC-anmeldelse, når de er indeholdt i ureageret tilstand i artikler. Den indeholder også bestemmelser for visse kemikalier og artikler, som giver anledning til særlige betænkeligheder, som f.eks. kviksølvholdige sæber, hvis brug er forbudt i Fællesskabet. Disse kemikalier og artikler, som Rådet skal træffe beslutning om, vil blive opstillet i forordningens bilag V.

Artikel 15

Denne artikel omhandler oplysning om transitforsendelser af kemikalier, der er omfattet af den internationale PIC-procedure. Den bygger på de tilsvarende bestemmelser i konventionen. Nærmere detaljer om importparter, der kræver oplysninger, og om arten af de oplysninger, der skal tilvejebringes, vil blive anført i den nye forordnings bilag VI, når de foreligger.

Artikel 16

Artikel 16 indeholder bestemmelser om de oplysninger, der skal ledsage eksporterede kemikalier. Bestemmelserne er stort de samme som i forordning (EØF) nr. 2455/92, til dels ændret i lyset af konventionen.

Den vigtigste bestemmelse går ud på, at alle farlige kemikalier til eksport - medmindre andet følger af importlandets krav og under hensyntagen til de relevante internationale standarder -skal opfylde emballage- og mærkningskravene i den relevante EF-lovgivning, uanset om kemikalierne er forbudt eller underkastet strenge restriktioner i Fællesskabet eller ej, og uanset om de er omfattet af den internationale PIC-procedure eller ej. Dette er i tråd med forordning (EØF) nr. 2455/92, men går videre end konventionens krav. Endvidere foreslås det, at alle farlige kemikalier endvidere skal ledsages af et sikkerhedsdatablad i overensstemmelse med EF-lovgivningen, selv om disse forpligtelser ifølge konventionen til kun gælder PIC-kemikalier. For at forbedre brugeroplysningen er der endvidere et nyt krav om, at mærkningen bør vise kemikaliernes sidste anvendelsesdato, hvis dette er relevant (f.eks. for pesticider). Det hedder endvidere, at oplysningerne på mærkning og datablad så vidt muligt skal angives på importlandets vigtigste sprog.

Artikel 17

Denne artikel indeholder en ny bestemmelse, der fremhæver de forpligtelser, medlems staternes toldmyndigheder skal opfylde i henhold til den nye forordning. De vil klart komme til at spille en vigtig rolle for at sikre, at reglerne overholdes.

Artikel 18

Denne artikel er en standardbestemmelse om sanktioner i tilfælde af overtrædelser.

Artikel 19

Artikel 19 afspejler konventionens bestemmelser om udveksling af oplysninger, men udvider disse bestemmelser til at omfatte alle lande. I tråd med konventionen defineres det også, hvilke former for oplysninger der ikke skal betragtes som fortrolige i denne sammenhæng.

Ny er imidlertid henvisningen til Kommissionens og medlemsstaternes deltagelse i det informationsnetværk for kapacitetsopbygning, som er skabt af Det Internationale Forum for Kemisk Sikkerhed (IFCS). Dette netværk er endnu ikke på plads. Kommissionen støtter imidlertid dette initiativ fuldt ud og mener, at det kan bidrage betydeligt til bedre håndtering af kemikalier i udviklingslandene og i landene med overgangsøkonomi, og at det derfor vil kunne fremme et af konventionens vigtigste mål.

Artikel 20

Denne artikel hænger tæt sammen med artikel 19. Den er i det store og hele baseret på konventionen og opstiller Kommissionens og medlemsstaternes generelle forpligtelser til at yde udviklingslandene og landene med overgangsøkonomi teknisk bistand såvel som til at påpege særlige aktiviteter, der kan hjælpe disse lande med at gennemføre konventionen. Endvidere erkendes det, at NGO'erne kan spille en vigtig rolle i denne proces.

Artikel 21

Artikel 21 vedrører overvågning og rapportering i Fællesskabet af anvendelsen af den nye forordning og svarer stort set til den tilsvarende bestemmelse i forordning (EØF) nr. 2455/92.

Både medlemsstaterne og Kommissionen skal overvåge udviklingen. Kommissionen vil på grundlag af medlemsstaternes oplysninger og sine egne overvågningsaktiviteter regelmæssigt forelægge Europa-Parlamentet og Rådet en rapport om anvendelsen af forordningen.

Artikel 22

I artikel 22 fastsættes de procedurer, der skal følges ved ajourføring af alle bilagene med undtagelse af bilag V, og skal forstås sammenholdt med artikel 24.

Kemikalier kan optages i del 1 i bilag I, hvis et forbud eller en streng restriktion vedrører en eller flere af de anvendelsesunderkategorier, der er fastsat i den nye forordning. Kemikalier kan optages i del 2 i bilag I, hvis et forbud eller en streng restriktion vedrører en eller flere af anvendelseskategorierne.

Beslutning om opførelse i disse to dele af bilag I vil blive truffet hurtigst muligt efter vedtagelsen af det pågældende reguleringsindgreb, med anvendelse af forskrifts udvalgsproceduren i artikel 24, stk. 3.

For at undgå, at proceduren bliver for langsommelig og af hensyn til hurtig og effektiv behandling, vil alle andre ændringer til dette bilag og bilag II-IV og VI (hvoraf mange skyldes ændringer i gennemførelsen af selve konventionen) blive vedtaget efter den rådgivende udvalgsprocedure.

Artikel 23

Denne artikel rummer en ny bestemmelse, hvorefter der skal udarbejdes tekniske vejledninger til støtte for gennemførelsen af den nye forordning. Der er indført bestemmelser om lignende vejledninger i forbindelse med forordning (EØF) nr. 2455/92 og i andre nyere forskrifter om kemikalier, f.eks. direktiv 98/8/EF om markedsføring af biocidholdige produkter.

Artikel 24

Som anført ovenfor, anfører denne artikel de udvalgsprocedurer, der skal følges. Der behøves ikke nogen ny udvalgsstruktur. Kommissionen vil blive bistået af udvalget i artikel 29 i Rådets direktiv 67/548/EØF.

Artikel 25 og 26

Disse to artikler er standardartikler vedrørende henholdsvis ophævelse af forordning (EØF) nr. 2455/92 og den foreslåede nye forordnings ikrafttræden.

Bilag

Forordningens bilag I omfatter tre lister. Den første liste indeholder de kemikalier, der er forbudt eller underkastet strenge restriktioner i Fællesskabet i en eller flere af de underkategorier af kemikalier, der er omfattet af forordningen, og de kemikalier, der er omfattet af den internationale PIC-procedure, og som er omfattet af eksport anmeldelsesproceduren. Den anden liste omfatter de kemikalier, der er forbudt eller underkastet strenge restriktioner i Fællesskabet i en eller flere af anvendelseskategorierne, og som derfor opfylder betingelserne for PIC-anmeldelse til konventionens sekretariat. Den tredje liste indeholder kemikalier, der er omfattet af den internationale PIC-procedure og opført i konventions bilag III, med senere ændringer.

Kemikalierne på den første liste er omfattet af reglerne om eksportanmeldelser i den nye forordnings artikel 7. Kemikalierne på den anden liste opfylder betingelserne for PIC-anmeldelsesproceduren i artikel 10. De er også omfattet af forpligtelserne i relation til eksport af kemikalier i artikel 13 og i relation til eksport af artikler, som indeholder kemikalier i ureageret tilstand i artikel 14, stk. 1, hvad angår importlandets udtrykkelige samtykke. Kemikalierne i den tredje liste er omfattet af den internationale PIC-procedure. De er underkastet forpligtelser i relation til opfyldelse af importlandenes importbeslutninger, jf. artikel 13, navnlig kravet om udtrykkelig samtykke. Hvis de endvidere er forbudt eller underkastet strenge restriktioner i Fællesskabet i en af de anvendelseskategorier, der er fastlagt i konventionen, er de også omfattet af forpligtelserne i artikel 14, stk. 1, hvad angår behovet for udtrykkelig samtykke for artikler, som indeholder kemikalierne i ureageret tilstand.

Bilag II angiver, hvilke oplysninger Kommissionen skal forelægge, når den anmelder et definitivt EU-reguleringsindgreb til PIC-sekretariatet i henhold til artikel 10 i den nye forordning. Bilaget svarer til konventionens bilag I.

Bilag III angiver, hvilke oplysninger en importør skal forelægge ved indgivelsen af en eksportanmeldelse i henhold til artikel 7 i den nye forordning. Denne liste er baseret på bilag III til Rådets forordning (EØF) nr. 2455/92, ændret i overensstemmelse med kravene i konventionens bilag V.

Bilag IV angiver, hvilke oplysninger medlemsstaterne i henhold til forordningens artikel 9 årligt skal tilsende Kommissionen om mængderne og bestemmelseslandene for eksport af kemikalier i bilag I.

I bilag V opstilles de kemikalier og artikler, som er forbudt i Fællesskabet, og som ikke må eksporteres i overensstemmelse med forordningens artikel 14, stk. 2.

Bilag VI er en liste over de parter, der kræver oplysninger om transitforsendelser af kemikalier omfattet af PIC-proceduren. Den vil blive udfyldt, efterhånden som oplysningerne foreligger (artikel 15 i den nye forordning).

Et bilag svarende til det nuværende bilag II til forordning (EØF) nr. 2455/92 (liste over importbeslutninger under den internationale PIC-procedure som meddelt af sekretariatet) er ikke længere nødvendig, eftersom de relevante bestemmelser i den foreslåede forordning (jf. artikel 13) henviser direkte til de oplysninger herom, der rundsendes i henhold til konventionen, f.eks. gennem PIC-cirkulærer, som der også er adgang til på sekretariatets websted.

7. Eksterne høringer

En lang række parter er blevet hørt i de sidste 2-3 år, blandt andet som led i de regelmæssige møder for de udpegede nationale myndigheder under forordning (EØF) nr. 2455/92. Blandt de hørte parter er repræsentanter for industrien og NGO'erne såvel som medlemsstaterne, og alle har haft lejlighed til at give deres mening til kende og fremsætte bemærkninger. Der er taget hensyn til disse udtalelser i udarbejdelsen af forordningsforslaget.

8. Vurdering

Det er vanskeligt at foretage en nøjagtig vurdering af virkningerne af den foreslåede forordning. Den foreslåede forordning går på nogle punkter videre end konventionen. I flere tilfælde er disse yderligere krav imidlertid ikke nye, men stammer fra allerede gældende EF-regler eller er allerede indført af industrien på dennes eget initiativ.

I den nuværende version omfatter del 1 i bilag I til den nye forordning ca. 70 kemikalier eller kemikaliegrupper (i alt ca. 300 individuelle kemikalier), som anses for at være forbudt eller underkastet strenge restriktioner i Fællesskabet, eller som er omfattet af den internationale PIC-proceddure, og som derfor er omfattet af eksportanmel delsesproceduren. Blandt de i del 1 anførte kemikalier findes der ca. 20 kemikalier eller kemikaliegrupper, som er forbudt eller underkastet strenge restriktioner i Fællesskabet inden for en eller flere af de i konventionen foreskrevne anvendelseskategorier, og for hvilke der derfor skal foretages PIC-anmeldelse af reguleringsindgreb i relation til disse (også opført i del 2); og 31 kemikalier eller kemikaliegrupper, som på nuværende tidspunkt er omfattet af den internationale PIC-procedure (opført i del 3). Der er nogen overlapning mellem den første og den tredje liste: Alle de 31 PIC-kemikalier optræder på begge lister. 19 af PIC-kemikalierne eller -kemikaliegrupperne er endvidere forbudt eller underkastet strenge restriktioner i Fællesskabet. For PIC-kemikalier vil der generelt ikke være behov for eksportanmeldelser, hvis importparten har indgivet et importsvar (medmindre andet er anført i importsvaret).

Med tiden vil antallet af kemikalier, der kommer ind under disse regler, uundgåeligt vokse, måske meget. Der vil imidlertid stadig kun være tale om en ubetydelig del af det samlede antal kemikalier, der produceres. Endvidere skal det bemærkes, at en del af de kemikalier, der er forbudt eller underkastet strenge restriktioner i Fællesskabet i en af konventionens anvendelseskategorier, ikke længere fremstilles i Fællesskabet, så for disse kemikalier vil der ikke længere blive tale om eksportanmeldelser. I marts 2001 var det samlede antal eksportanmeldelser 344, og disse vedrørte kun 14 ud af de 39 kemikaliegrupper som i henhold til forordning (EØF) nr. 2455/92 er forbudt eller underkastet strenge restriktioner i Fællesskabet, og størstedelen af anmeldelserne vedrørte kviksølvforbindelser.

Forslaget om at kræve årlige eksportanmeldelser fra hver eksportør for hvert eksporteret kemikalie vil naturligvis øge antallet af fremtidige anmeldelser, men det er ikke muligt at beregne antallet på dette stadium. Der kunne også ske en betydelig stigning i antallet af eksportanmeldelser som følge af udvidelsen af forordningens anvendelsesområde med yderligere kemikaliekategorier og inddragelsen af visse artikler. Proceduren er på den anden side forenklet, idet eksportørerne ikke behøver at søge efter og anvende ekspor treferencenumre.

Hvad angår virkningerne for Fællesskabets eksportører, ventes der generelt ikke at blive tale om nogen betydelig stigning i de finansielle og administrative byrder. Navnlig vil de små og mellemstore virksomheder normalt ikke blive berørt, da de generelt ikke er involveret i fremstillingen af de kemikalier, som forordningen omfatter. Med forordningen vil antallet af kemikalier, der er omfattet af de internationale PIC-procedurer, øges i et mere moderat tempo, eftersom kun relevante EF-forskrifter om forbud eller streng restriktion af kemikalier i en eller flere af konventionens anvendelseskategorier ville blive anmeldt til PIC-sekretariatet. Dette betyder ikke nødvendigvis, at disse anmeldelser vil føre til, at det pågældende kemikalie indlemmes i den internationale PIC-procedure. Optagelsesprocessen er på ingen måde automatisk som følge af de forholdsregler, der er fastsat i konventionen. Selv om et kemikalie optages i PIC-proceduren og dette medfører negative importbeslutninger fra andre lande, skal sådanne forbud mod kemikalier i henhold til konventionen gælde for import fra alle kilder såvel som for indenlandsk produktion, så forskelsbehandling forhindres. Endvidere vil sådanne foranstaltninger kunne føre til efterspørgsel efter alternative kemikalier, som Fællesskabets eksportører vil have gode muligheder for at imødekomme. Fællesskabets eksportører kan derfor ikke ventes at få forværret deres konkurrenceevne over for deres konkurrenter.

Det nye krav om at få importlandenes udtrykkelige samtykke, inden visse kemikalier eksporteres, forventes ikke at få nævneværdige negative virkninger for eksportørerne generelt. Antallet af berørte kemikalier svarer til det antal, der opfylder betingelserne for en PIC-anmeldelse eller er omfattet af den internationale PIC-procedure, og det er lavere end tallet for eksportanmeldelser. Denne øgede arbejdsbyrde synes at være berettiget i forhold til den forbedrede beskyttelse af menneskers sundhed og miljøet, især i de lande, der ikke afgiver PIC-importsvar, og som derfor er særligt sårbare over for uønsket import. Den samlede virkning for artikler forventes at blive meget begrænset, i betragtning af at markedsføringen og brugen af de pågældende kemikalier allerede er forbudt eller underkastet strenge restriktioner i Fællesskabet, og der dermed ikke vil blive fremstillet mange artikler til eksport. Ligeledes kan det foreslåede forbud mod eksport af et begrænset antal særlig betænkelige kemikalier og artikler ikke ventes at få nævneværdige følger for Fællesskabets eksportører som helhed, men det vil sende et vigtigt signal til andre lande, navnlig udviklingslandene.

Der vil blive tale om øgede administrative byrder for medlemsstaterne og Kommissionen som følge af det større antal eksportanmeldelser, der skal behandles. På nuværende stadium er det vanskeligt at sætte tal på disse ekstrabyrder; det kan først gøres, når ordningen har fungeret i nogen tid.

Enhver beregning af omkostningerne skal tillige tage hensyn til fordelene. Det er klart af stor betydning, at importlandene, navnlig udviklingslandene, får besked om farerne ved farlige stoffer og om, hvordan de kan forhindre skader for mennesker og miljø. Den foreslåede forordning vil ikke blot opfylde Fællesskabets forpligtelser i henhold til konventionen. Den vil også, ved at gå videre end konventionen, betyde et yderligere vigtigt bidrag til bedre adgang til oplysninger om farlige kemikalier og til en forbedring af den globale beskyttelse af befolkning og miljø mod farlige kemikalier. Dette er et meget vigtigt mål for Fællesskabet.

2002/0026 (ACC)

Forslag til RÅDETS FORORDNING om eksport og import af farlige kemikalier

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [3],

[3] EFT C

under henvisning til udtalelse fra Europa-Parlamentet [4],

[4] EFT C

under henvisning til udtalelse fra Det Økonomiske og Sociale Udvalg [5], og

[5] EFT C

ud fra følgende betragtninger:

(1) Rådets forordning (EØF) nr. 2455/92 af 23. juli 1992 om udførsel og indførsel af visse farlige kemikalier [6] fastlægger bl.a. en fælles anmeldelses- og informationsordning for eksport til tredjelande af kemikalier, som på grund af deres sundheds- og miljøvirkninger er forbudt eller underkastet strenge restriktioner i Fællesskabet. Forordningen indfører endvidere obligatorisk anvendelse af den internationale procedure for forudgående informeret samtykke (PIC - "prior informed consent") i henhold til de ikke bindende bestemmelser i De Forenede Nationers Miljøprograms (UNEP) Londonretningslinjer for udveksling af oplysninger om kemikalier i international handel (Londonretningslinjerne), som ændret i 1989, og i henhold til Levnedsmiddel- og Landbrugsorganisationens (FAO) internationale adfærdskodeks for distribution og anvendelse af pesticider, som ændret i 1990.

[6] EFT L 251 af 29.8.1992, s. 13. Forordningen er senest ændret ved Kommissionens forordning (EF) nr. 2247/98 (EFT L 282 af 20.10.1998, s. 12).

(2) Den 11. september 1998 undertegnede Fællesskabet Rotterdam-konventionen om proceduren for forudgående informeret samtykke for visse farlige kemikalier og pesticider i international handel (PIC-konventionen). Samtidig vedtoges en resolution om overgangsforanstaltninger som fastsat i slutakten fra den diplomatiske konference, med fastlæggelse af en midlertidig PIC-procedure baseret på konventionens tekst.

(3) Fællesskabet bør tage skridt til at gennemføre konventionens bestemmelser, herunder - indtil konventionens ikrafttræden - den midlertidige PIC-procedure, uden at det på nogen måde sænker det beskyttelsesniveau for miljøet og befolkningen i importlandene, som forordning (EØF) nr. 2455/92 indebærer.

(4) I tråd hermed er det også nødvendigt og hensigtsmæssigt at gå videre end konventionens bestemmelser på visse punkter . Konventionens artikel 15, stk. 4, giver parterne mulighed for at træffe strengere foranstaltninger til beskyttelse af menneskers sundhed og miljøet end fastsat i konventionen, forudsat at sådanne foranstaltninger er forenelige med konventionens bestemmelser og i overensstemmelse med international ret.

(5) For så vidt angår Fællesskabets deltagelse i konventionen er det vigtigt, at kun ét kontaktorgan varetager Fællesskabets forbindelser med sekretariatet og andre parter i konventionen såvel som med tredjelande, der ikke er parter. Dette kontaktorgan bør være Kommissionen.

(6) Eksport af farlige kemikalier, som er forbudt eller underkastet strenge restriktioner i Fællesskabet, bør fortsat være omfattet af en fælles eksportanmeldelsesprocedure. Farlige kemikalier, i ublandet form eller i et præparat, der er forbudt eller underkastet strenge restriktioner i Fællesskabet til brug som plantebeskyttelsesmidler, som andre former for pesticider eller som industrikemikalier til erhvervsmæssig eller privat anvendelse, bør følgelig være omfattet af samme eksportanmeldelsesregler som dem, der gælder for kemikalier, der er forbudt eller underkastet strenge restriktioner inden for en eller flere af konventionens anvendelseskategorier, dvs. som pesticider eller industrikemikalier. Endvidere bør de samme regler også gælde for kemikalier, der er omfattet af den internationale PIC-procedure. Eksportanmeldelsesproceduren bør anvendes ved eksport fra Fællesskabet til alle tredjelande, uanset om de er parter i konventionen, og uden hensyn til, om de deltager i dens bestemmelser. Medlemsstaternebør have adgang til at opkræve administrative gebyrer med henblik på dækning af deres omkostninger til gennemførelse af proceduren.

(7) Eksportører og importører bør forpligtes til at give oplysning om de mængder af kemikalier i international handel, som er omfattet af denne forordning, således at virkningen og effektiviteten af forordningens foranstaltninger kan overvåges og vurderes.

(8) Kommissionen bør forelægge konventionens sekretariat Fællesskabets anmeldelser af Fællesskabets reguleringsindgreb, hvorved kemikalier forbydes eller underkastes strenge restriktioner, med henblik på kemikaliernes inddragelse i den internationale PIC-procedure, i de tilfælde, hvor konventionens kriterier i denne henseende er opfyldt. Yderligere oplysninger bør om nødvendigt søges tilvejebragt til støtte for sådanne anmeldelser.

(9) I de tilfælde, hvor Fællesskabets reguleringsindgreb ikke skal anmeldes, fordi de ikke opfylder kriterierne, bør der af hensyn til informationsudvekslingen alligevel gives oplysning om foranstaltningerne til konventionens sekretariat og konventionens øvrige parter.

(10) Det er også nødvendigt at sikre, at Fællesskabet træffer beslutninger med hensyn til import i Fællesskabet af kemikalier, som er omfattet af den internationale PIC-procedure. Disse beslutninger bør hvile på den gældende fællesskabslovgivning. Der bør efter behov udarbejdes ændringer af fællesskabslovgivningen.

(11) Der er behov for foranstaltninger til at sikre, at medlemsstaterne og eksportørerne har kendskab til importlandenes beslutninger vedrørende kemikalier, der er omfattet af den internationale PIC-procedure, og at eksportørerne overholder disse beslutninger. For endvidere at undgå uønsket eksport, f.eks. på grund af manglende importbeslutninger eller manglende svar på eksportanmeldelser fra importlandenes side, bør kemikalier, som er forbudt eller underkastet strenge restriktioner i Fællesskabet, og som opfylder konventionens kriterier, eller som er omfattet af den internationale PIC-procedure, ikke eksporteres uden det pågældende importlands udtrykkelige samtykke, uanset om landet er part i konventionen.

(12) Det er også væsentligt, at alle eksporterede kemikalier har en passende holdbarhedsperiode, så de kan anvendes effektivt og sikkert. Navnlig for pesticider, og især pesticider, der eksporteres til udviklingslande, er det afgørende, at der oplyses om hensigtsmæssige lagerbetingelser, og at der anvendes passende emballager og beholderstørrelser, så der ikke opstår lagre af forældede produkter.

(13) Artikler, som indeholder kemikalier, er ikke omfattet af konventionen. Det forekommer dog hensigtsmæssigt også at lade eksportanmeldelsesreglerne gælde for artikler indeholdende kemikalier, som vil kunne frigives ved anvendelse eller bortskaffelse, og som er forbudt eller underkastet strenge restriktioner i Fællesskabet inden for en eller flere af de i konventionen fastlagte anvendelseskategorier, eller som er omfattet af den internationale PIC-procedure. Derudover bør visse kemikalier og artikler indeholdende specifikke kemikalier, som ikke er omfattet af konventionen, men som giver anledning til særlige betænkeligheder, slet ikke eksporteres. Rådet bør med kvalificeret flertal træffe beslutning om, hvilke kemikalier en sådan streng kontrol skal gælde for.

(14) I overensstemmelse med konventionen bør de parter i konventionen, som anmoder herom, oplyses om transitforsendelser af kemikalier, der er omfattet af den internationale PIC-procedure.

(15) Fællesskabets bestemmelser om emballage, mærkning og andre sikkerhedsmæssige oplysninger bør finde anvendelse på alle farlige stoffer, når de er bestemt til eksport til alle andre lande, medmindre disse bestemmelser er i strid med særlige krav i disse lande, under hensyntagen til de gældende internationale standarder.

(16) Medlemsstaternes toldmyndigheder spiller en central rolle og bør optræde målrettet og koordineret for at sikre effektiv kontrol og håndhævelse af bestemmelserne. Medlemsstaterne bør indføre passende sanktioner for overtrædelser.

(17) Informationsudveksling, ansvarsdeling og samarbejde mellem Fællesskabet og dets medlemsstater og tredjelande bør fremmes for at sikre forsvarlig kemikaliehåndtering, uanset om de pågældende tredjelande er parter i konventionen. Navnlig bør udviklingslandene og lande med overgangsøkonomi ydes teknisk bistand, enten direkte af Kommissionen og medlemsstaterne eller indirekte via støtte til projekter, der gennemføres af ikke-statslige organisationer (NGO'er), navnlig støtte med henblik på at sætte dem i stand til at gennemføre konventionen.

(18) For at sikre, at procedurerne er effektive, bør anvendelsen af procedurerne overvåges regelmæssigt. Til dette formål bør medlemsstaterne regelmæssigt aflægge rapport til Kommissionen, som efterfølgende rapporterer regelmæssigt til Europa-Parlamentet og Rådet.

(19) Da foranstaltningerne til gennemførelse af denne forordning er generelle foranstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennem førelsesbeføjelser, der tillægges Kommissionen [7], bør de alt efter omstændighederne vedtages efter rådgivnings proceduren som omhandlet i artikel 3 eller forskrifts proceduren som omhandlet i artikel 5 i nævnte afgørelse.

[7] EFT L 184 af 17.7.1999, s. 23.

(20) På denne baggrund bør forordning (EØF) nr. 2455/92 ophæves og erstattes -

UDSTEDT FØLGENDE FORORDNING:

Artikel 1

Formål

1. Formålet med denne forordning er:

a) at gennemføre Rotterdam-konventionen om proceduren for forudgående informeret samtykke for visse farlige kemikalier og pesticider i international handel

b) at styrke ansvarsdelingen og samarbejdet mellem parterne i den internationale handel med farlige kemikalier for at beskytte menneskers sundhed og miljøet mod potentiel skade, og

c) at bidrage til forsvarlig miljømæssig anvendelse af disse stoffer.

Formålet nås ved at fremme informationsudveksling om sådanne stoffers egenskaber, ved at indføre en beslutningsproces i Fællesskabet om import og eksport af stofferne og ved at videreformidle beslutninger til parterne i konventionen og til eventuelle andre lande.

2. Formålet med denne forordning er endvidere at sikre, at bestemmelserne i Rådets direktiv 67/548/EØF [8] og Europa-Parlamentets og Rådets direktiv 1999/45/EF [9] vedrørende klassificering, emballering og etikettering af stoffer, der er farlige for mennesker og miljø, når de markedsføres i Fællesskabet, også gælder for alle disse stoffer, når de eksporteres fra medlemsstaterne til andre parter eller andre lande, medmindre disse bestemmelser er i strid med særlige krav i disse parter eller andre lande.

[8] EFT L 196 af 16.8.1967, s. 1.

[9] EFT L 200 af 30.7.1999, s.1.

Artikel 2

Anvendelsesområde

1. Denne forordning finder anvendelse på:

a) visse farlige kemikalier, som er omfattet af Rotterdam-konventionens procedure for forudgående informeret samtykke

b) visse farlige kemikalier, der er forbudt eller underkastet strenge restriktioner i Fællesskabet, og

c) klassificering, emballering og mærkning af alle kemikalier, der eksporteres.

2. Denne forordning finder ikke anvendelse på:

a) narkotiske midler og psykotrope stoffer omfattet af Rådets forordning (EF) nr. 3677/90 [10]

[10] EFT L 357 af 20.12.1990, s. 1.

b) radioaktive materialer og stoffer omfattet af Rådets direktiv 96/29/Euratom [11]

[11] EFT L 159 af 29.6.1996, s. 1.

c) affald omfattet af Rådets direktiv 75/442/EØF [12] og 91/689/EØF [13]

[12] EFT L 194 af 25.7.1975, s. 39.

[13] EFT L 377 af 31.12.1991, s. 20.

d) kemiske våben omfattet af Rådets forordning (EF) nr. 1334/2000 [14]

[14] EFT L 159 af 30.6.2000, s. 1.

e) fødevarer og tilsætningsstoffer omfattet af Rådets direktiv 89/397/EØF [15]

[15] EFT L 186 af 30.6.1989, s. 23.

f) foderstoffer omfattet af Rådets direktiv 96/25/EF [16]

[16] EFT L 125 af 23.5.1996, s. 35.

g) genmodificerede organismer omfattet af Europa-Parlamentets og Rådets direktiv 2001/18/EF [17]

[17] EFT L 106 af 17.4.2001, s. 1.

h) medicinske specialiteter og veterinærlægemidler omfattet af Europa-Parlamentets og Rådets direktiv 2001/83/EF [18] og af Europa-Parlamentets og Rådets direktiv 2001/82/EF [19], bortset fra desinficerende midler, insekticider og parasiticider

[18] EFT L 311 af 28.11.2001, s. 67.

[19] EFT L 311 af 28.11.2001, s. 1.

i) kemikalier i mængder, som ikke kan ventes at påvirke menneskers sundhed eller miljøet, og som importeres i forsknings- eller analyseøjemed.

Artikel 3

Definitioner

I denne forordning forstås ved:

1) "Kemikalie": et industrielt fremstillet eller naturligt stof, jf. definitionen i direktiv 67/548/EØF, ublandet eller i et præparat; levende organismer er ikke omfattet. Kemikalier opdeles i to kategorier: pesticider, herunder meget farlige pesticidformuleringer, og industrikemikalier.

2) "Præparat": en blanding eller en opløsning bestående af to eller flere stoffer, jf. definitionen i direktiv 1999/45/EF, forudsat at præparatet er mærkningspligtigt i henhold til fællesskabslovgivningen som følge af tilstedeværelsen af et eller flere af disse stoffer.

3) "Artikel": en færdigvare indeholdende eller omfattende et kemikalie, som i henhold til fællesskabslovgivningen er forbudt eller underkastet strenge restriktioner med hensyn til anvendelse i det pågældende produkt.

4) "Pesticider": pesticider omfattet af en af følgende to underkategorier:

a) pesticider anvendt som plantebeskyttelsesmidler omfattet af Rådets direktiv 91/414/EF [20]

[20] EFT L 230 af 19.8.1991, s. 1.

b) andre pesticider, navnlig biocidholdige produkter i henhold til Europa-Parlamentets og Rådets direktiv 98/8/EF [21].

[21] EFT L 123 af 24.4.1998, s. 1.

5) "Industrikemikalier": kemikalier omfattet af en af følgende to underkategorier:

a) kemikalier til erhvervsmæssig anvendelse

b) kemikalier til privat anvendelse.

6) "Eksportanmeldelsespligtigt kemikalie": et kemikalie, som er forbudt eller underkastet strenge restriktioner i Fællesskabet i en eller flere kategorier eller underkategorier, og et kemikalie, der er omfattet af PIC-proceduren og opført i del 1 i bilag I.

7) "Kemikalie, der opfylder betingelserne for PIC-anmeldelse": et kemikalie, som er forbudt eller underkastet strenge restriktioner i Fællesskabet i en eller flere kategorier. Disse kemikalier er opført i del 2 i bilag I.

8) "Kemikalie, der er omfattet af PIC-proceduren": et kemikalie, der er opført i konven tionens bilag III, eller, inden konventionens ikrafttræden, under den midlertidige PIC-procedure. Disse kemikalier er opført i del 3 i bilag I til nærværende forordning.

9) "Forbudt kemikalie":

a) et kemikalie, som af sundheds- eller miljømæssige årsager er blevet forbudt af Fællesskabet ved et definitivt reguleringsindgreb, eller

b) et kemikalie, som er nægtet godkendelse til førstegangsanvendelse, eller som er trukket tilbage af industrien, enten fra fællesskabsmarkedet eller fra videre behandling i en anmeldelses-, registrerings- eller godkendelsesproces, og hvor der er belæg for, at kemikaliet er problematisk af sundheds- eller miljømæssige årsager.

10) "Kemikalie, som er underkastet strenge restriktioner":

a) et kemikalie, som af sundheds- eller miljømæssige årsager er blevet forbudt ved et definitivt reguleringsindgreb til praktisk talt alle anvendelsesformål, men som fortsat er tilladt til visse særlige formål, eller

b) et kemikalie, der er nægtet godkendelse eller trukket tilbage af industrien enten fra fællesskabsmarkedet eller fra videre behandling i en anmeldelses-, registrerings- eller godkendelsesproces, og hvor der er belæg for, at kemikaliet er problematisk af sundheds- eller miljømæssige årsager.

11) "Definitivt reguleringsindgreb": lovgivning som har til formål at forbyde et kemikalie eller pålægge det strenge restriktioner.

12) "Konventionen": Rotterdam-konventionen af 10. september 1998 om proceduren med forudgående informeret samtykke for visse farlige kemikalier og pesticider i international handel.

13) "PIC-proceduren": den procedure med forudgående informeret samtykke, som er fastlagt i konventionen.

14) "Meget farlig pesticidformulering": et kemikalie, der er fremstillet med henblik på anvendelse som pesticid, og som under brug medfører alvorlige sundheds- eller miljøvirkninger, der kan iagttages kort tid efter en eller flere eksponeringer.

15) "Eksport":

a) endelig eller midlertidig eksport af et kemikalie, som opfylder betingelserne i traktatens artikel 23, stk. 2

b) reeksport af et kemikalie, som ikke opfylder betingelserne i litra a), og som er undergivet en anden toldprocedure end forsendelsesproceduren.

16) "Import": fysisk indførsel på Fællesskabets toldområde af et kemikalie, som er undergivet en anden toldprocedure end forsendelsesproceduren.

17) "Eksportør": en fysisk eller juridisk person, på hvis vegne der udfærdiges en eksportanmeldelse, dvs. den person, som på tidspunktet for godkendelsen af anmeldelsen er indehaver af kontrakten med modtageren i en part eller et andet land, og som har beføjelse til at træffe afgørelse om forsendelse af kemikaliet ud af Fællesskabets toldområde. Er der ikke indgået en eksportkontrakt, eller handler kontraktindehaveren ikke på egne vegne, defineres eksportøren som den, der har beføjelse til at træffe afgørelse om forsendelse af kemikaliet ud af Fællesskabets toldområde.

18) "Importør": en fysisk eller juridisk person, som på det tidspunkt, hvor importen i Fællesskabets toldområde finder sted, er modtager af kemikaliet.

19) "Part i konventionen": en stat eller en regional organisation for økonomisk integration, som har givet sit samtykke til at være bundet af konventionen, og for hvilken konventionen er trådt i kraft.

20) "Part":

a) en part i konventionen

b) et land, som ikke har ratificeret konventionen, men som deltager i PIC-proceduren

c) inden konventionens ikrafttræden: et land, der deltager i den midlertidige PIC-procedure, indført ved resolutionen om overgangsforanstaltninger, vedtaget i Rotterdam den 11. september 1998.

21) "Andet land": ethvert land, der ikke er part, jf. definitionen i nr. 20.

22) "Partskonference": det organ, der er oprettet ved konventionens artikel 18 med henblik på at udføre visse funktioner i forbindelse med konventionens gennemførelse.

23) "Kemikalieundersøgelseskomitéen": det hjælpeorgan, der oprettes af partskonferencen i overensstemmelse med konventionens artikel 18, stk. 6, eller, inden konventionens ikrafttræden, den midlertidige kemikalieundersøgelseskomité oprettet ved resolutionen om overgangsforanstaltninger.

24) "Sekretariatet": konventionens sekretariat eller, inden konventionens ikrafttræden, det midlertidige sekretariat, der er oprettet ved resolutionen om overgangsforanstaltninger.

25) "Beslutningsvejledning": det tekniske dokument vedrørende kemikalier omfattet af PIC-proceduren, som udarbejdes af Kemikalieundersøgelseskomitéen.

Artikel 4

Udpegede nationale myndigheder

Hver medlemsstat udpeger den eller de myndigheder, i det følgende benævnt "udpeget national myndighed" eller "udpegede nationale myndigheder", som skal udføre de administrative opgaver, denne forordning indebærer.

Medlemsstaten underretter Kommissionen om udpegelsen senest tre måneder efter forordningens ikrafttræden.

Artikel 5

Fællesskabets deltagelse i konventionen

Kommissionen handler på vegne af alle de udpegede nationale myndigheder som eneste og fælles udpeget myndighed ved udførelsen af de opgaver, som kræves ifølge konventionen. Den arbejder snævert sammen med medlemsstaternes udpegede nationale myndigheder.

Kommissionen samordner navnlig Fællesskabets bidrag til alle spørgsmål i tilknytning til konventionen, til forberedelsen af partskonferencen og til arbejdet i Kemikalieundersøgelses komitéen og andre hjælpeorganer. Der oprettes et netværk af referentmedlemsstater, som skal stå for forberedelsen af tekniske dokumenter, bl.a. beslutningsvejledninger.

Kommissionen og medlemsstaterne tager de nødvendige initiativer til at sikre, at Fællesskabet repræsenteres på passende vis i de forskellige organer, der gennemfører konventionen. De søger navnlig at sikre, at Kommissionen får sæde i de hjælpeorganer, der nedsættes ved konventionen.

Artikel 6

Kemikalier, der er underkastet eksportanmeldelsespligt, opfylder betingelserne for PIC-anmeldelse og er omfattet af PIC-proceduren1. Kemikalier omfattet af denne forordnings bestemmelser om eksportanmeldelse, PIC-anmeldelse og PIC-proceduren opføres i bilag I.

2. Kemikalier omfattet af bilag I henføres under en eller flere af de tre grupper angivet i bilaget som del 1, del 2 og del 3.

Kemikalier opført i del 1 er underkastet eksportanmeldelses pligt som fastsat i artikel 7, samt detaljerede oplysninger om stoffets identitet, den anvendelseskategori og/eller -underkategori, der er underkastet restriktioner, restriktionstype og i givet fald yderligere oplysninger, navnlig om undtagelser fra eksportanmeldelsespligten.

Kemikalier opført i del 2 skal ud over at være omfattet af eksportanmeldelses proceduren i artikel 7 opfylde betingelserne for PIC-anmeldelsesproceduren i artikel 10, samt detaljerede oplysninger om stoffets identitet og anvendelseskategori.

Kemikalier opført i del 3 omfattes af PIC-proceduren, med angivelse af anvendelseskategori og i givet fald yderligere oplysninger, navnlig om eventuel eksportanmeldelsespligt.

3. Disse lister offentliggøres på Internettet.

Artikel 7

Eksportanmeldelser videresendt til parter og andre lande

1. Når en eksportør skal eksportere et kemikalie, der er opført i del 1 i bilag I, fra Fællesskabet til en part eller et andet land første gang efter den dato, hvor kemikaliet falder ind under bestemmelserne i denne forordning, anmelder eksportøren eksporten til den udpegede nationale myndighed i den medlemsstat, hvor han er etableret, senest 30 dage før eksporten af kemikaliet skal finde sted. Derefter anmelder eksportøren den første eksport af kemikaliet hvert kalenderår til den udpegede nationale myndighed, 8 dage før eksporten af kemikaliet finder sted. Anmeldelsen skal opfylde kravene i bilag III.

Den udpegede nationale myndighed kontrollerer, at oplysningerne er i overensstemmelse med bilag III, og videresender straks den anmeldelse, den har modtaget af eksportøren, til Kommissionen.

Kommissionen træffer de nødvendige foranstaltninger for at sikre, at den importerende parts eller det importerende andet lands kompetente myndigheder modtager en anmeldelse senest 15 dage før den første påtænkte eksport af kemikaliet og derefter inden den første eksport af kemikaliet i hvert efterfølgende kalenderår. Dette gælder uanset kemikaliets forventede anvendelse i den importerende part eller det importerende andet land.

Hver eksportanmeldelse registreres i en database i Kommissionen, og en ajourført liste over de pågældende kemikalier og de importerende parter og andre lande for hvert kalenderår vil blive stillet til rådighed for offentligheden og rundsendt til medlemsstaternes udpegede nationale myndigheder efter behov.

2. Hvis Kommissionen ikke senest 30 dage efter afsendelsen af den første eksport anmeldelse, efter at kemikaliet er optaget i del 1 i bilag I, modtager en bekræftelse af modtagelsen heraf fra den importerende part eller det importerende andet land, fremsender den anmeldelsen for anden gang. Kommissionen gør sit bedste for at sikre, at den importerende parts eller det importerende andet lands kompetente myndighed modtager denne anden anmeldelse.

3. Der skal foretages en fornyet eksportanmeldelse, jf. stk. 1, hvis Fællesskabets forskrifter om markedsføring, anvendelse eller mærkning af de pågældende stoffer er blevet ændret, eller hvis sammensætningen af det pågældende præparat er ændret på en sådan måde, at mærkningen af præparatet er ændret. Den nye anmeldelse skal opfylde kravene i bilag III, og det skal anføres heri, at der er tale om en ændring af en tidligere anmeldelse.

4. Når eksport af et kemikalie sker i forbindelse med en nødsituation, hvor en forsinkelse vil kunne betyde fare for menneskers sundhed eller miljøet i den importerende part eller i det importerende andet land, kan den udpegede myndighed i den eksporterende medlemsstat, i samråd med Kommissionen, beslutte at fravige ovennævnte bestemmelser helt eller delvis.

5. De i stk. 1, 2 og 3 omhandlede forpligtelser ophører, når:

a) kemikaliet underkastes PIC-proceduren

b) importlandet, der er part i konventionen, har tilsendt sekretariatet et svar i henhold til konventionens artikel 10, stk. 2, om tilladelse til eller forbud mod import af kemikaliet, og

c) Kommissionen har modtaget disse oplysninger fra sekretariatet og videresendt dem til medlemsstaterne.

Denne bestemmelse finder ikke anvendelse, når importlandet, der er part i konventionen, udtrykkeligt kræver fortsat eksportanmeldelse fra eksportparternes side, f.eks. gennem sin importbeslutning eller på anden måde.

De i stk. 1, 2 og 3 omhandlede forpligtelser ophører endvidere, når:

a) den importerende parts eller det importerende andet lands kompetente myndighed har fraveget kravet om anmeldelse inden eksport af kemikaliet og

b) Kommissionen har modtaget oplysningerne herom fra sekretariatet eller fra den importerende parts eller det importerende andet lands kompetente myndighed og videresendt dem til medlemsstaterne og offentliggjort dem på Internettet.

6. Kommissionen, medlemsstaternes udpegede nationale myndigheder og eksportørerne giver på anmodning de importerende parter og andre lande alle tilgængelige yderligere oplysninger om de eksporterede kemikalier.

7. Medlemsstaterne kan indføre ordninger, som forpligter eksportøren til at betale et administrativt gebyr for hver eksportanmeldelse, svarende til omkostningerne ved de procedurer, bestemmelserne i denne artikel kræver.

Artikel 8

Eksportanmeldelser, der modtages fra parter

1. Eksportanmeldelser, som Kommissionen modtager fra en parts udpegede nationale myndighed vedrørende eksport til Fællesskabet af et kemikalie, hvis fremstilling, anvendelse, håndtering, forbrug, transport og/eller salg ifølge den pågældende parts lovgivning er forbudt eller underkastet strenge restriktioner, offentliggøres på Internettet via Kommissionens database.

Kommissionen bekræfter modtagelsen af den første eksportanmeldelse af hvert kemikalie fra hver part.

Medlemsstatens udpegede nationale myndighed modtager på anmodning en kopi af sådanne anmeldelser samt alle tilgængelige oplysninger.

2. Hvis medlemsstaternes udpegede nationale myndigheder modtager eksport anmeldelser enten direkte eller indirekte fra parternes udpegede nationale myndigheder, videresender førstnævnte myndigheder straks disse anmeldelser til Kommissionen sammen med alle tilgængelige oplysninger.

Artikel 9

Oplysninger om handel med kemikalier

1. Hver eksportør af et kemikalie, som er opført i bilag I, underretter i løbet af første kvartal hvert år den udpegede nationale myndighed i sin medlemsstat om, hvor stor en mængde af kemikaliet (i form af rent stof og indeholdt i præparater) vedkommende i løbet af det foregående år har eksporteret til de enkelte parter og andre lande. Disse oplysninger ledsages af en liste over de pågældende importører med navn og adresse.

Hver importør i Fællesskabet forelægger tilsvarende oplysninger om de mængder, de har importeret i Fællesskabet.

2. På anmodning af Kommissionen eller den udpegede nationale myndighed forelægger eksportører og importører alle yderligere oplysninger om kemikalier, som kræves til gennemførelse af denne forordning.

3. Hver medlemsstat forelægger hvert år Kommissionen oplysninger i sammenfattet form i overensstemmelse med bilag IV. Kommissionen sammenfatter disse oplysninger på fællesskabsplan og stiller ikke-fortrolige oplysninger til rådighed for offentligheden på sin database/Internettet.

Artikel 10

Deltagelse i anmeldelsen af kemikalier, der er forbudt eller underkastet strenge restriktioner i henhold til konventionen1. Kommissionen meddeler skriftligt sekretariatet, hvilke kemikalier der opfylder betingelserne for PIC-anmeldelse, medmindre den allerede har gjort dette inden denne forordnings ikrafttræden.

2. Efterhånden som andre kemikalier opfylder betingelserne for PIC-anmeldelse og de opføres i del 2 i bilag I, underretter Kommissionen sekretariatet herom. Anmeldelsen indgives hurtigst muligt efter Fællesskabets vedtagelse af det pågældende definitive reguleringsindgreb om, at et kemikalie forbydes eller underkastes strenge restriktioner, og senest 90 dage efter at det definitive reguleringsindgreb skal anvendes.

Anmeldelsen omfatter alle de i bilag II krævede relevante oplysninger.

3. Ved prioriteringen af sådanne anmeldelser tager Kommissionen hensyn til, om kemikaliet allerede er opført i del 3 i bilag I, og i hvilket omfang oplysningskravene i bilag II kan opfyldes, samt alvoren af den risiko, kemikaliet indebærer, navnlig for udviklingslandene.

Hvis et kemikalie opfylder betingelserne for PIC-anmeldelse, men der ikke foreligger tilstrækkelige oplysninger til at opfylde kravene i bilag II, skal eksportører og/eller importører på Kommissionens anmodning fremlægge alle de relevante oplysninger, de råder over, herunder oplysninger fra andre nationale eller internationale programmer vedrørende kemisk kontrol.

4. Ændres et definitivt reguleringsindgreb, som er anmeldt i henhold til stk. 1 eller 2, giver Kommissionen sekretariatet skriftlig underretning herom hurtigst muligt efter vedtagelsen og senest 60 dage efter datoen, hvorfra det nye reguleringsindgreb skal anvendes.

Den forelægger alle relevante oplysninger, som ikke var tilgængelige på tidspunktet for den første anmeldelse ifølge henholdsvis stk. 1 eller 2.

5. På anmodning af en part eller sekretariatet forelægger Kommissionen så vidt muligt yderligere oplysninger om kemikaliet og det definitive reguleringsindgreb. Medlemsstaterne bistår i fornødent omfang Kommissionen med at indsamle oplysningerne, hvis den anmoder herom.

6. Kommissionen tilsender straks medlemsstaterne de oplysninger, den modtager fra sekretariatet vedrørende kemikalier, der af andre parter anmeldes som værende forbudte eller underkastet strenge restriktioner.

Kommissionen vurderer i snævert samarbejde med medlemsstaterne behovet for at foreslå foranstaltninger på fællesskabsplan for at forhindre eventuelle uacceptable sundheds- og miljørisici i Fællesskabet.

7. Medlemsstaterne forelægger ikke sekretariatet anmeldelser af definitive reguleringsindgreb.

Artikel 11

Oplysninger, der skal forelægges sekretariatet om kemikalier, som er forbudt eller underkastet strenge restriktioner, men som ikke opfylder betingelserne for en PIC-anmeldelse

Når et kemikalie kun er opført i del 1 i bilag I, forelægger Kommissionen sekretariatet oplysninger om de reguleringsindgreb, der har ført til kemikaliets opførelse på listen, således at disse oplysninger efter behov kan videreformidles til andre parter i konventionen.

Artikel 12

Forpligtelser i forbindelse med import af kemikalier

1. Kommissionen tilsender straks medlemsstaterne de beslutningsvejledninger, den modtager fra sekretariatet. Kommissionen træffer en importbeslutning i form af et definitivt eller midlertidigt importsvar på Fællesskabets vegne angående import til Fællesskabet fremover af det pågældende kemikalie; Kommissionen træffer beslutningen i overensstemmelse med gældende fællesskabslovgivning og efter proceduren i artikel 24, stk. 2. Den meddeler dernæst hurtigst muligt og senest ni måneder efter datoen for sekretariatets afsendelse af beslutningsvejledningen sekretariatet sin beslutning. Underkastes et kemikalie yderligere eller ændrede restriktioner i henhold til fællesskabslovgivningen, reviderer Kommissionen importbeslutningen efter samme procedure og meddeler den til sekretariatet.

2. En importbeslutning i medfør af stk. 1 vedrører den eller de kategorier, som er anført for kemikaliet i beslutningsvejledningen.

3. Når Kommissionen meddeler sekretariatet importbeslutningen, ledsages denne af en beskrivelse af de love og administrative foranstaltninger, der ligger til grund herfor.

4. Hver udpeget national myndighed i Fællesskabet sikrer, i overensstemmelse med sine love og administrative foranstaltninger, at importbeslutningerne i medfør af stk. 1 er tilgængelige for alle berørte personer inden for dens kompetence.

5. Når det er hensigtsmæssigt, vurderer Kommissionen i snævert samarbejde med medlemsstaterne behovet for at foreslå foranstaltninger på fællesskabsplan for at forhindre uacceptable sundheds- og miljørisici i Fællesskabet, under hensyn til oplysningerne i beslutningsvejledningerne.

Artikel 13

Forpligtelser i forbindelse med eksport af kemikalier, bortset fra eksportanmeldelseskrav

1. Kommissionen tilsender omgående medlemsstaterne og de europæiske industri sammen slutninger de oplysninger, som den modtager enten i form af cirkulærer eller på anden måde fra sekretariatet vedrørende kemikalier, der er omfattet af PIC-proceduren, og importparternes beslutninger om importbetingelserne for disse kemikalier. Den giver også omgående medlemsstaterne oplysning om tilfælde, hvor der ikke er fremsendt noget svar. Kommissionen opbevarer samtlige oplysninger om importbeslutninger i sin database, som bliver tilgængelig for offentligheden på Internettet, og udleverer dem efter anmodning til enhver.

2. Kommissionen tildeler hvert kemikalie, der er opført i bilag I, et klassifikations nummer i Det Europæiske Fællesskabs kombinerede nomenklatur. Disse klassifikationsnumre ændres om nødvendigt i lyset af de ændringer, Verdens toldorganisationen måtte foretage i nomenklaturen under det harmoniserede system for de pågældende kemikalier.

3. Hver medlemsstat videresender de svar, som Kommissionen fremsender i medfør af stk. 1, til de berørte personer inden for sin jurisdiktion.

4. Eksportørerne efterkommer beslutningerne i hvert enkelt importsvar senest seks måneder efter, at sekretariatet i overensstemmelse med stk. 1 første gang har underrettet Fællesskabet om det pågældende svar.

5. Kommissionen og medlemsstaterne rådgiver og bistår på anmodning i fornødent omfang importparter med at indhente yderligere oplysninger som hjælp til at udforme et svar til sekretariatet om import af et givet kemikalie.

6. Kemikalier opført i del 2 eller del 3 i bilag I må ikke eksporteres:

a) medmindre eksportøren gennem sin udpegede nationale myndighed og den udpegede nationale myndighed i den importerende part eller en tilsvarende myndighed i det importerende andet land har anmodet om og modtaget udtrykkeligt samtykke til importen, eller

b) hvis det drejer sig om kemikalier opført i del 3 i bilag I, medmindre det i det seneste cirkulære udstedt af sekretariatet i henhold til stk. 1 er anført, at den importerende part har givet samtykke til importen.

7. Farlige kemikalier må senest eksporteres seks måneder før sidste anvendelsesdato, hvis en sådan foreligger eller kan udledes af produktionsdatoen, medmindre dette på grund af kemikaliets iboende egenskaber ikke er praktisk muligt. Navnlig hvad pesticider angår, skal eksportørerne sikre, at pesticidbeholdernes størrelse og emballage optimeres med henblik på at minimere risikoen for forældede lagre.

8. I forbindelse med eksport af pesticider skal eksportørerne sikre sig, at mærkningen indeholder specifikke oplysninger om lagerbetingelser og lagerstabilitet under klimaforholdene i den importerende part eller det importerende andet land. Derudover sikrer de, at de eksporterede pesticider er i overensstemmelse med renheds specifikationerne i fællesskabslovgivningen.

Artikel 14

Kontrol med eksport af visse kemikalier og artikler indeholdende kemikalier

1. Artikler, der indeholder kemikalier, der er opført i del 2 eller del 3 i bilag I, i ureageret form, er omfattet af eksportanmeldelsesproceduren i artikel 7.

2. Kemikalier og artikler, hvis anvendelse er forbudt i Fællesskabet, og som er opført i bilag V, må ikke eksporteres.

Artikel 15

Oplysninger om transitforsendelser

1. Parter i konventionen, som kræver oplysninger om transitforsendelser af kemikalier, der er omfattet af PIC-proceduren, sammen med de oplysninger, de enkelte parter i konventionen har udtrykt ønske om via sekretariatet, opføres i bilag VI.

2. Når et kemikalie, der er opstillet i del 3 i bilag I, transporteres gennem et område tilhørende en part i konventionen, der er opført i bilag VI, giver eksportøren så vidt muligt den udpegede nationale myndighed i den medlemsstat, hvor han er etableret, de oplysninger, som parten i konventionen kræver i overensstemmelse med bilag VI, 30 dage inden den første transitforsendelse finder sted, og 8 dage inden hver efterfølgende transitforsendelse finder sted.

3. Medlemsstatens udpegede nationale myndighed tilsender Kommissionen de oplysninger, den har modtaget fra eksportøren i medfør af stk. 2, sammen med eventuelle yderligere oplysninger.

4. Kommissionen sender de oplysninger, den har modtaget i medfør af stk. 3, til de udpegede nationale myndigheder i de parter i konventionen, som har krævet disse oplysninger, sammen med eventuelle yderligere oplysninger, 15 dage før den første transitforsendelse og forud for enhver efterfølgende transitforsendelse.

Artikel 16

Oplysninger, der skal ledsage eksporterede kemikalier

1. Kemikalier, der skal eksporteres, er omfattet af de foranstaltninger vedrørende emballage og mærkning, der er truffet i eller i henhold til direktiv 67/548/EØF, direktiv 1999/45/EF, direktiv 91/414/EØF og direktiv 98/8/EF eller andre relevante fællesskabsforskrifter. Denne forpligtelse tilsidesætter ikke eventuelle særlige krav i den importerende part eller det importerende andet land under hensyntagen til relevante internationale standarder.

2. Sidste anvendelsesdato og produktionsdatoen for kemikalier som omhandlet i stk. 1 eller opført i bilag I anføres i givet fald på mærkningen, og den sidste anvendelsesdato skal om nødvendigt anføres for forskellige klimazoner.

3. Et sikkerhedsdatablad i overensstemmelse med Kommissionens direktiv 91/155/EØF [22] skal ledsage kemikalierne omhandlet i stk. 1, når de eksporteres. Eksportøren skal sende et sådant sikkerhedsdatablad til hver importør.

[22] EFT L 76 af 22.3.1991, s. 35.

4. Oplysningerne på mærkningen og i sikkerhedsdatabladet bør så vidt muligt anføres på bestemmelseslandets officielle sprog eller et eller flere af hovedsprogene i det område, hvor kemikaliet påtænkes anvendt.

Artikel 17

Forpligtelser for medlemsstaternes toldmyndigheder

Hver medlemsstat udpeger et begrænset antal toldsteder, som har ansvaret for at kontrollere import og eksport af kemikalierne i bilag I.

Kommissionen og medlemsstaterne skal optræde målrettet og koordineret i deres kontrol af, at eksportørerne overholder bestemmelserne i denne forordning.

Hver medlemsstat anfører i sine regelmæssige rapporter om gennemførelsen af procedurerne, jf. artikel 21, stk. 1, oplysninger om toldstedernes virksomhed i denne henseende.

Artikel 18

Sanktioner

Medlemsstaterne fastsætter de sanktioner, der skal anvendes i tilfælde af overtrædelse af denne forordning, og træffer alle nødvendige foranstaltninger til sikring af korrekt gennemførelse af disse bestemmelser. Sanktionerne skal være effektive, stå i rimeligt forhold til overtrædelsen og have afskrækkende virkning. Medlemsstaterne meddeler Kommissionen disse foranstaltninger senest seks måneder efter vedtagelsen af denne forordning og meddeler også eventuelle yderligere ændringer snarest muligt efter vedtagelsen heraf.

Artikel 19

Udveksling af oplysninger

1. Kommissionen og medlemsstaterne fremmer i fornødent omfang tilvejebringelse af videnskabelige, tekniske, økonomiske og juridiske oplysninger om kemikalier, der er omfattet af denne forordning, herunder toksikologiske, økotoksikologiske og sikkerhedsmæssige oplysninger.

Kommissionen skal, om nødvendigt med bistand fra medlemsstaterne, sikre:

a) tilvejebringelse af offentligt tilgængelige oplysninger om reguleringsindgreb af relevans for konventionens mål og

b) tilvejebringelse af oplysninger til parter og andre lande, direkte eller gennem sekretariatet, af oplysninger om reguleringsindgreb, som væsentligt begrænser en eller flere anvendelser af et kemikalie.

2. Kommissionen og medlemsstaterne beskytter efter gensidig overenskomst alle fortrolige oplysninger, de modtager fra en anden part.

3. Med hensyn til videregivelse af oplysninger i henhold til denne forordning betragtes følgende oplysninger ikke som fortrolige, dog uden at Rådets direktiv 90/313/EØF [23] om fri adgang til miljøoplysninger tilsidesættes:

[23] EFT L 158 af 23.6.1990, s. 56.

a) De i bilag II og III omhandlede oplysninger

b) oplysningerne i de i artikel 16, stk. 3, omhandlede sikkerhedsdatablade

c) kemikaliets holdbarhedsfrist

d) kemikaliets fremstillingsdato

e) oplysninger om forsigtighedsforanstaltninger, herunder fareklasse, risikoens art og relevant sikkerhedsrådgivning og

f) resuméet af resultaterne af de toksikologiske og økotoksikologiske undersøgelser.

Kommissionen og medlemsstaterne deltager aktivt i det af det Det Internationale Forum for Kemisk Sikkerhed oprettede informationsnet for kapacitetsopbygning ved at stille oplysninger til rådighed om de projekter, som de støtter eller finansierer med henblik på at forbedre kemikaliehåndteringen i udviklingslande og i lande med overgangsøkonomi.

Kommissionen udarbejder regelmæssigt en oversigt over disse aktiviteter på grundlag af medlemsstaternes bidrag.

Artikel 20

Teknisk bistand

Kommissionen og medlemsstaternes udpegede nationale myndigheder samarbejder, under særlig hensyntagen til de behov, der gør sig gældende for udviklingslande og lande med overgangsøkonomi, om at fremme teknisk bistand, herunder uddannelse, til udvikling af den infrastruktur, kapacitet og ekspertise, der er nødvendig for forsvarlig håndtering af kemikalier igennem hele disses livscyklus.

Navnlig og med henblik på at sætte disse lande i stand til at gennemføre konventionen ydes teknisk bistand ved at stille teknisk information til rådighed om kemikalier, ved at fremme udveksling af eksperter, ved at yde støtte til oprettelse eller opretholdelse af udpegede nationale myndigheder, ved at yde teknisk ekspertbistand til identifikation af farlige pesticidformuleringer og ved at udarbejde anmeldelser til sekretariatet.

Kommissionen og medlemsstaterne skal også overveje at yde støtte til ikke-statslige organisationer.

Artikel 21

Overvågning og rapportering

1. Medlemsstaterne tilsender regelmæssigt Kommissionen oplysninger om anvendelsen af de procedurer, der er fastsat i denne forordning, herunder toldkontrol, overtrædelser, sanktioner og afværgeforanstaltninger.

2. Kommissionen udarbejder regelmæssigt en rapport om udførelsen af de i denne forordning fastsatte funktioner, som den er ansvarlig for, og indføjer denne i en sammenfattende rapport baseret på medlemsstaternes oplysninger, jf. stk. 1. Et resumé af rapporten, som vil blive offentliggjort på Internettet, fremsendes til Europa-Parlamentet og Rådet.

3. Med hensyn til oplysninger, der meddeles i henhold til stk. 1 og 2, skal medlemsstaterne og Kommissionen opfylde relevante forpligtelser til at beskytte oplysningernes fortrolige karakter samt ejendomsretten.

Artikel 22

Ajourføring af bilagene

1. Kommissionen tager regelmæssigt listen over kemikalier i bilag I op til gennemgang på grundlag af udviklingen inden for Fællesskabets forskrifter og konventionen.

2. Ved konstateringen af, om et definitivt reguleringsindgreb i medfør af Fællesskabets forskrifter udgør et forbud eller en streng restriktion, skal indgrebets virkning vurderes for underkategorierne inden for anvendelseskategorierne "pesticider" og "industri kemikalier". Hvis reguleringsindgrebet indebærer et forbud mod eller en streng restriktion af et kemikalie i en af underkategorierne, opføres det i del 1 i bilag I.

Ved konstateringen af, om et definitivt reguleringsindgreb i medfør af Fællesskabets forskrifter udgør et forbud eller en streng restriktion, således at det pågældende kemikalie opfylder betingelserne for PIC-anmeldelsen i artikel 10, skal indgrebets virkning vurderes for anvendelseskategorierne "pesticider" og "industrikemikalier". Hvis reguleringsindgrebet indebærer et forbud mod eller en streng restriktion af brugen af et kemikalie i en af kategorierne, opføres det ligeledes i del 2 i bilag I.

3. Kommissionen træffer hurtigst muligt beslutning om opførelse af kemikalier i bilag I eller i givet fald om ændring af de deri anførte angivelser.

4. Beslutning om opførelse af et kemikalie i del 1 eller del 2 i bilag I i medfør af stk. 2 efter vedtagelsen af reguleringsindgreb i medfør af Fællesskabets forskrifter træffes efter proceduren i artikel 24, stk. 3.

5. Alle andre ændringer til bilag I, herunder ændringer i angivelserne om allerede opførte kemikalier og ændringer til bilag II, III, IV og VI, vedtages efter proceduren i artikel 24, stk. 2.

Artikel 23

Tekniske retningslinjer

Kommissionen udarbejder efter proceduren i artikel 24, stk. 2, tekniske retningslinjer med henblik på at lette anvendelsen af denne forordning.

Disse tekniske retningslinjer offentliggøres i C-udgaven af De Europæiske Fællesskabers Tidende.

Artikel 24

Udvalg

1. Kommissionen bistås af det udvalg, der er nedsat ved artikel 29 i Rådets direktiv 67/548/EØF.

2. Når der henvises til dette stykke, anvendes rådgivningsproceduren i artikel 3 i afgørelse 1999/468/EF, i overensstemmelse med samme afgørelses artikel 7.

3. Når der henvises til dette stykke, finder den i artikel 5 i afgørelse 1999/468/EF omhandlede forskriftsprocedure anvendelse i overensstemmelse med samme afgørelses artikel 7.

Perioden i artikel 5, stk. 6, i afgørelse 1999/468/EF fastsættes til tre måneder.

Artikel 25

Ophævelse

Forordning (EØF) nr. 2455/92 ophæves.

Artikel 26

Ikrafttræden

Denne forordning træder i kraft den 1. januar 2003.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

BILAG I

DEL 1. LISTE OVER KEMIKALIER, DER ER OMFATTET AF EKSPORT ANMELDELSESPROCEDUREN

(Forordningens artikel 7)

Det skal bemærkes, at eksportanmeldelsespligten i forordningens artikel 7, stk. 1-3, ikke gør sig gældende for kemikalier i denne del af bilaget, når de er omfattet af PIC-proceduren, forudsat at betingelserne i samme artikels stk. 5, litra b) og c), er opfyldt. Disse kemikalier, der er mærket med tegnet

i listen nedenfor, er af klarhedshensyn også opført i del 3 i dette bilag.

Det skal også bemærkes, at kemikalier i denne del af bilaget, der opfylder betingelserne for PIC-anmeldelse som følge af Fællesskabets definitive reguleringsindgreb, tillige er opført i del 2 i dette bilag. Disse kemikalier er mærket med tegnet + i listen nedenfor.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

* Underkategori: p(1) - pesticid i gruppen af plantebeskyttelsesmidler, p(2) - andre pesticider, herunder biocider. i(1) - industrikemikalie til erhvervsmæssig anvendelse og i(2) - industrikemikalie til privat anvendelse

** Anvendelsesbegrænsning: sr - streng restriktion, b - forbud (for den eller de pågæld ende underkategorier) i henhold til fællesskabslovgivningen

CAS = Chemical Abstracts Service

Kemikalie, der helt eller delvis er omfattet af PIC-proceduren

+ Kemikalie, der opfylder betingelserne for PIC-anmeldelse

DEL 2. LISTE OVER KEMIKALIER, DER OPFYLDER BETINGELSERNE FOR PIC-ANMELDELSE

(Forordningens artikel 10)

Denne liste indeholder kemikalier, der opfylder betingelserne for PIC-anmeldelse. Listen indeholder generelt ikke kemikalier, der allerede er omfattet af PIC-proceduren, og som er opført i del 3 i dette bilag.

>TABELPOSITION>

* Kategori: p - pesticid; i - industrikemikalie

** Anvendelsesbegrænsning: sr - streng restriktion, b - forbud (for den eller de pågældende kategorier)

CAS = Chemical Abstracts Service

Kemikalie, der helt eller delvis er omfattet af den internationale PIC-procedure

DEL 3. LISTE OVER KEMIKALIER, DER ER OMFATTET AF PIC-PROCEDUREN I HENHOLD TIL ROTTERDAM-KONVENTIONEN

(Forordningens artikel 12 og 13)

(Kategorierne svarer til de kategorier, der anvendes i konventionen)

>TABELPOSITION>

BILAG II

ANMELDELSE TIL KONVENTIONENS SEKRETARIATET AF KEMIKALIER, DER ER FORBUDT ELLER UNDERKASTET STRENGE RESTRIKTIONER

Oplysninger, der kræves ved anmeldelse i henhold til artikel 10

En anmeldelse skal omfatte:

1. Egenskaber, identitet og anvendelsesformål

a) Fællesnavn

b) Kemisk betegnelse i henhold til en internationalt anerkendt nomenklatur (f.eks. Den Internationale Union for Ren og Anvendt Kemi (IUPAC)), hvis en sådan findes

c) Handelsnavne og præparatnavne

d) Kodenumre: Chemicals Abstract Service (CAS) nummer, kodenummer under Det Harmoniserede Toldsystem og andre numre

e) Oplysninger om fareklasse, hvis kemikaliet er pålagt krav om klassificering

f) Kemikaliets anvendelsesformål

i EU

i importlandet

g) Fysisk-kemiske, toksikologiske og økotoksikologiske egenskaber.

2. Det definitive reguleringsindgreb

a) Oplysninger om det definitive reguleringsindgreb:

i) Resumé af det definitive reguleringsindgreb

ii) Henvisning til det dokument, hvori det definitive reguleringsindgreb er nedfældet

iii) Datoen for det definitive reguleringsindgrebs ikrafttræden

iv) Angivelse af, om det definitive reguleringsindgreb blev indført på grundlag af en vurdering af den reelle eller potentielle fare og i bekræftende fald angivelse af oplysninger om denne vurdering med en henvisning til den relevante dokumentation

v) Grundene til det definitive reguleringsindgreb for så vidt angår menneskers sundhed, herunder forbrugernes og arbejdstagernes sundhed, eller miljøet

vi) Resumé af de potentielle og reelle farer, som kemikaliet indebærer for menneskers sundhed, herunder forbrugernes og arbejdstagernes sundhed, eller for miljøet, og de forventede virkninger af det definitive reguleringsindgreb.

b) Den eller de kategorier, for hvilke det definitive reguleringsindgreb er indført, med angivelse af følgende for hver kategori:

i) det eller de anvendelsesformål, der er forbudt ved det definitive reguleringsindgreb

ii) det eller de anvendelsesformål, der fortsat er tilladt

iii) om muligt vurdering af de producerede, importerede, eksporterede og anvendte mængder af kemikaliet.

c) Så vidt muligt en angivelse af det definitive reguleringsindgrebs relevans for andre stater og regioner

d) Andre relevante oplysninger, som kan omfatte:

i) vurdering af de socioøkonomiske virkninger af det definitive reguleringsindgreb

ii) om muligt oplysninger om alternativer og farerne herved, såsom:

strategier for integreret skadedyrsbekæmpelse

industrimetoder og -processer, herunder renere teknologi.

BILAG III

EKSPORTANMELDELSE

Oplysninger, som kræves i henhold til artikel 7

1. Angivelse af det stof, som skal eksporteres:

a) navn i nomenklaturen udarbejdet af Den Internationale Union for Ren og Anvendt Kemi (IUPAC)

b) andre betegnelser (sædvanligt navn, handelsnavn, forkortelse)

c) EINECS-nummer og CAS-nummer

d) CUS-nummer og kode under Den Kombinerede Nomenklatur

e) væsentligste urenheder i stoffet, når dette er særlig relevant.

2. Angivelse af det præparat, som skal eksporteres:

a) præparatets handelsnavn eller betegnelse

b) for hvert af de i bilag I anførte stoffer opgives procentdel samt oplysninger som under 1.

3. Oplysninger om eksporten:

a) Bestemmelsesland

b) oprindelsesland

c) forventet dato for den første eksport i indeværende år

d) tilsigtet anvendelse i bestemmelseslandet, hvis kendt

e) navn, adresse og andre relevante oplysninger om importøren eller den importerende virksomhed

f) navn, adresse og andre relevante oplysninger om eksportøren eller den eksporterende virksomhed.

4. Udpegede nationale myndigheder:

a) navn, adresse, telefon- og telex- eller telefaxnummer eller e-mail på den udpegede myndighed i Den Europæiske Union, hos hvem yderligere oplysninger kan indhentes

b) navn, adresse, telefon- og telex- eller telefaxnummer eller e-mail på den udpegede myndighed i importlandet.

5. Oplysninger om de sikkerhedsforanstaltninger, som skal træffes, herunder om fareklasse, risiko og sikkerhedsanvisninger.

6. Et resumé af de fysiske, kemiske, toksikologiske og økotoksikologiske egenskaber.

7. Kemikaliets anvendelse i Den Europæiske Union:

a) anvendelsesformål og -kategori(er)/underkategori(er), der er underkastet kontrolforanstaltninger (forbud eller strenge restriktioner)

b) anvendelsesformål, hvortil kemikaliet ikke er forbudt eller underkastet strenge restriktioner

(Anvendelseskategorier og -underkategorier som defineret i forordningens bilag I)

c) om muligt en vurdering af de producerede, importerede, eksporterede og anvendte mængder af kemikaliet.

8. Oplysninger om forsigtighedsforanstaltninger til mindskelse af eksponering for og udledning af kemikaliet.

9. En redegørelse for forskriftsmæssige restriktioner samt grundene hertil.

Et resumé af de oplysninger, der kræves i bilag II, punkt 2 (a), (c) og (d).

Yderligere oplysninger, der er stillet til rådighed af den eksporterende part, fordi kemikaliet anses for problematisk, eller yderligere oplysninger som anført i bilag II, hvis den importerende part anmoder herom.

BILAG IV

OPLYSNINGER, SOM MEDLEMSSTAT